title: Lords of Dogtown

text: Lords of Dogtown on Catherine Hardwicken ohjaama yhdysvaltalainen elämäkerrallinen elokuva vuodelta 2005. Elokuva kertoo rullalautailukulttuurin alusta ja se perustuu Z-Boys -rullalautailuryhmän tarinaan. "Lords of Dogtownin" käsikirjoituksen laati entinen rullalautailun-mestari Stacy Peralta. Sen pääosissa nähdään muun muassa Heath Ledger, Emile Hirsch ja Nikki Reed.


title: Amarelejan aurinkovoimala

text: Amarelejan aurinkovoimala on aurinkokennoilla sähköä tuottava voimala, joka sijaitsee Mouran kunnassa, eteläisessä Portugalissa. Aurinkovoimalan omistaa espanjalainen Acciona-yhtiö.


title: Amarelejan aurinkovoimala

text: Amarelejan aurinkovoimalan huipputeho on 46 MWp ja sen arvioidaan pystyvän tuottamaan 93 miljoonaa kW/h sähköä vuodessa, joka vastaa 30 000 portugalilaisen kotitalouden kulutusta.


title: Amarelejan aurinkovoimala

text: Voimalan aurinkopaneelit on kiinnitetty moottoroituihin jäljittimiin, jotka pitävät paneelien aurinkokennot optimaalisessa kulmassa aurinkoon nähden. Jäljittimiä on yhteensä 2 520 kappaletta. Aurinkovoimalan pinta-ala on 250 hehtaaria.


title: Amarelejan aurinkovoimala

text: Voimala valmistui joulukuussa 2008 ja se nauttii Portugalin valtion syöttötariffista, joka takaa määrätyn hinnan sähkön tuottajalle.


title: SIG P220

text:
SIG P220, SIG Sauer P220 tai Pistole 75 on sveitsiläisen SIG Arms AG:n suunnittelema ja saksalaisen J.P. Sauer und Sohn GmbH:n valmistama itselataava pistooli.
Se kehitettiin korvaamaan Sveitsin armeijan aiempi SIG P210 -palveluspistooli. Sitä on alkuperäisen 9x19 mm Parabellum/Luger patruunan lisäksi valmistettu myös 7,65 Parabellum, .38 Super ja .45 ACP kaliipereissa.


title: SIG P220

text: Sveitsin tiukkojen asevientisäännösten vuoksi aseen valmistus siirrettiin saksalaiselle J.P. Sauer & Sohn -yhtiölle.


title: SIG P220

text: Siitä on valmistettu useita mallimuunnoksia, muun muassa P225, P226, P228 ja P229 malleja.


title: SIG P220

text: P200 -sarja täyttää Länsi-Saksan poliisin vuonna 1975 etsimälle itselataavalle pistoolille asetetun vaatimuksen, jonka mukaan asetta piti kyetä kantamaan turvallisesti patruuna piipussa, mutta jossa ei tarvitsisi poistaa erillistä varmistusta ennen ammuntaa.


title: SIG P220

text: Pistoolin runko on kevytmetallivalua, luisti taas on prässätty teräslevystä ja sen etulevy on kiinnitetty hitsaamalla. Sulkukappale on erillinen, työstetty kappale, joka on upotettu luistiin ja lukittu pyöreän tapin avulla.


title: SIG P220

text: Rungon vasemmalla puolella on kolme vipua: luistin salpa, vasaran vapautinvipu ja purkusalpa. Luistin vetäminen taakse ja päästäminen eteen virittää aseen. Vasaran vapauttimesta painamalla siirtyy virekynsi irti vasarasta, jolloin vasara lyö jousensa voimalla eteen, kunnes se tarttuu varmistuskynnykseen, joka pitää sen irti iskurista. Lukitustappi lukitsee iskurin.


title: Timo Pieni Huijaus

text: Timo Pieni Huijaus eli TPH (oikealta nimeltään Timo Juhani Snellman, s. 2. kesäkuuta 1982 Porvoo) on helsinkiläinen, Rähinä Records -levy-yhtiön rap-artisti.


title: Timo Pieni Huijaus

text: Musikaalisesta perheestä olevan Timon innostus hip hop -musiikkiin alkoi jo 1990-luvun alussa. Hän alkoi tehdä omaa musiikkia kuitenkin vasta vuonna 1996 saatuaan ensimmäisen tietokoneensa. 2000-luvun alkupuolella Timo kiersi Fintelligensin ja Kapasiteettiyksikön mukana ja esiintyi lavalla taiteilijanimellä Ii. Myöhemmin Timo on kiertänyt keikoilla Elastisen tuplaajana tämän soolouran aikoihin ja uudestaan vuodesta 2013 lähtien.


title: Timo Pieni Huijaus

text: Rähinä Records julkaisi vuonna 2006 TPH:n ja Elastisen mixtapen "E.T.T.E.". Timo Pieni Huijaus on esiintynyt myös useilla Rähinän kokoelmilla sekä vieraillut mm. Uniikin ja Trilogian levyillä.


title: Timo Pieni Huijaus

text: Vuonna 2008 Timo Pieni Huijaus julkaisi yhdessä Pyhimyksen kanssa albumin "Arvoitus koko ihminen" Yellowmic-nimisen levy-yhtiön kautta. Levy nousi Suomen viralliselle albumilistalle, ollen viikolla 34 sijalla 16 ja viikolla 35 sijalla 27. Timo Pieni Huijaus julkaisi "Emävale" - nimisen esikoisalbuminsa 3. marraskuuta 2010. Levyn ensimmäinen single "Katusoittaja" sai maailman ensi-iltansa 6. lokakuuta 2010 YleX iltapäivän Rytmibarometri-ohjelmassa , jossa TPH vieraili kyseisen lähetyksen aikana. Samana päivänä ilmoitettiin levyn vierailijoista muun muassa Riku Rajamaa, Illi, Elastinen, Joniveli, sekä Gbrl. Levyn tuottajina ovat muun muassa Elastinen, Snellmen sekä TK. "Emävale" sijoittui 11. sijalle Suomen virallisella albumilistalla. Timo Pieni Huijauksen toinen sooloalbumi "Kaikki loppuu" julkaistiin 28. maaliskuuta 2012, ja se nousi Suomen virallisen albumilistan sijalle yhdeksän. Albumilta on julkaistu singlenä kappale "Pleiboi" ja siitä on julkaistu myös musiikkivideo. "Pleiboi" sijoittui sijalle 15 Suomen virallisella singlelistalla. Myös albumin kappaleesta "Paratiisi" on kuvattu musiikkivideo.


title: Timo Pieni Huijaus

text: Vuodesta 2013 lähtien Timo Pieni Huijaus toimi vaatesuunnittelijana hänen, Joonas Wörlinin ja Arthur Borgesin perustamassa Rotsiauki-vaateyrityksessä jonka toiminta on sittemmin päättynyt.


title: Timo Pieni Huijaus

text: Timo Pieni Huijaus on avoliitossa ex-missi Linnea Aaltosen kanssa.


title: Timo Pieni Huijaus

text: Timo Pieni Huijaus kuuluu The Legendary Snellmen/Takapihan tahdit-nimiseen (tai pelkkä Snellmen) tuottajaporukkaan yhdessä veljensä Juha "Five Fingers", "Aivot" Snellmanin kanssa. Timon molempien veljien kotipaikka on Porvoo, jossa TPH on itsekin syntynyt. Pikkuveli (eli oikealta nimeltään Lasse Snellman) tekee musiikkia sooloartistina, sekä tuottanut yhdessä TPH:n kanssa "Arvoitus koko ihminen" -levylle "Mies ja biitti" -kappaleen. Juha Snellman on tuottanut, äänittänyt ja soittanut instrumentteja, kuten kitaraa, bassoa, perkussioita, rumpuja ja koskettimia, muun muassa Palman "Be Bold And Mighty Forces Will Come To Your Aid" sekä Freepoint Crew:n "Tailor-made" -levyillä.


title: Toni Hiltunen

text: Toni Hiltunen (s. 1977) on suomalainen pokeriammattilainen, joka asuu Lahdessa. Hiltunen on pelannut pokeria vuodesta 2004. Suosikkipeleihin kuuluvat No limit Texas hold'em -freezout ja H.O.R.S.E. -turnaukset. Hiltusen paras saavutus on kahdeksas sija WSOP Europe 2008 Main Event -turnauksessa, jossa hän ansaitsi 108 600 puntaa. Hiltusen perheeseen kuuluu vaimo ja kolme lasta; hänen vaimonsa on myös pokerinpelaaja.


title: 800 Naval Air Squadron

text: 800 Naval Air Squadron (800 NAS) oli Britannian Kuninkaallisen laivaston ilmavoimien lentolaivue.


title: 800 Naval Air Squadron

text: 800 NAS perustettiin 3. huhtikuuta 1933 yhdistämällä 402. ja 404. lentueet lentolaivueeksi. Perustettaessa laivueella oli yhdeksän Hawker Nimrod ja kolme Hawker Osprey hävittäjää. Laivue siirrettiin 5. toukokuuta "HMS Courageousille", jonka mukana laivue palveli 1935–1936 Abessinian kriisin aikana Välimerellä.


title: 800 Naval Air Squadron

text: Laivueen kalusto vaihtaminen Blackburn Skua koneisiin aloitettiin lokakuussa 1938 ja se siirtyi 27. lokakuuta "HMS Ark Royalille". Laivue siirrettiin Amiraliteetin valvontaan 24. toukokuuta 1939.


title: 800 Naval Air Squadron

text:
Toisen maailmansodan syttyessä 800 NAS oli edelleen palveluksessa "HMS Ark Royalilla". Lentotukialuksen palattua eteläiseltä Atlantilta laivue siirrettiin maihin Hatstonin lentotukikohtaan, jossa se vietti seuraavan talven.
Blackburn Skuan suurimpia menestystarinoita oli Saksan laivaston risteilijän "Königsbergin" upottaminen syöksypommittamalla Bergenin satamassa 10. huhtikuuta 1940. Hyökkäävässä osastossa oli seitsemän Skuaa 800 laivueesta (kapteeni R T Partridge) yhdessä yhdeksän 803 laivueen (luutnantti W P Lucy) Skuan kanssa. Hyökkäysosasto suunnisti 330 mailin matkan yöllä Hatstonista Bergeniin ja takaisin. Skua koneista menetettiin operaatiossa ainoastaan yksi. Saman hyökkäyksen aikana hyökkäävät koneet ampuivat alas kuusi saksalaista Heinkel He 111 pommikonetta.


title: 800 Naval Air Squadron

text: 800 NAS hyökkäsi 10. kesäkuuta "HMS Ark Royalilta" taisteluristeilijä "Scharnhorstia" vastaan. Hyökkäyksessä tuhoutui neljä laivueen koneista ja laivueenkomentaja kapteeni R T Partridge joutui sotavangiksi.


title: 800 Naval Air Squadron

text: Tukialuksen mukana laivue siirtyi Gibraltarille osaksi Force H:ta ja osallistui sen mukana Ranskan laivaston tuhoamiseen Mers-el-Kebirissä (operaatio Catapult).


title: 800 Naval Air Squadron

text: 800 NAS varustettiin huhtikuussa 1941 Gibraltarilla yhdeksällä (myöhemmin 12) Fairey Fulmar koneilla ja liitettiin samalla "HMS Furiousille"


title: 800 Naval Air Squadron

text: Yksi lentue (Z-lentue, 9 konetta) siirrettiin "HMS Victoriousille" etsimään saksalaista taistelulaivaa "Bismarckia" Atlantilta ja toinen lentue (Y-lentue, kolme konetta) liitettiin "HMS Argukselle". Laivueeseen liitettiin toukokuussa 801 laivue X lentueena (800X, 9 konetta), joka sijoitettiin "HMS Furiousille" seuraavaksi puoleksi vuodeksi.


title: 800 Naval Air Squadron

text: Laivue koottiin kesäkuussa 1941 RNAS St. Merrynissä ja siirrettiin kokonaisuudessaan "HMS Furiousille", jonka kanssa laivue suoritti hyökkäyksen Petsamoon. Hyökkäyksessä laivue menetti kaksi konetta.


title: 800 Naval Air Squadron

text: Laivue liitettiin uudelle tukialukselle "HMS Indomitablelle", jonka mukana laivue siirtyi ensiksi Länsi-Intian vesille koulutettavaksi ja sitten Intian Valtamerelle. Laivue otti osaa Madagaskarin operaatioihin.


title: 800 Naval Air Squadron

text: 800 NAS vastaanotti kesäkuussa 1942 Hawker Sea Hurricanet ja otti niiden kanssa osaa Pohjois-Afrikan maihinnousuihin saattuetukialus "HMS Biterille" marraskuussa 1942.


title: 800 Naval Air Squadron

text: Heinäkuussa 1943 laivueesta tuli ensimmäinen laivaston ilmavoimien yksikkö, joka varustettiin Grumman Hellcateillä ja samlla laivue liitettiin osaksi 7. Laivaston hävittäjälennostoa. Laivue, joka oli sijoitettu saattuetukialus "HMS Emperorille", suojasi Altavuonoon "Tirpitziä" vastaan hyökkääviä Fairey Barracuda koneita 3. huhtikuuta 1944.


title: 800 Naval Air Squadron

text: Laivueen vahvuus kaksinkertaistettiin liittämällä siihen lakkautettu 804. laivue ja 18. kesäkuuta laivueessa oli käytössä 20 Hellcat konetta. Lisäkoneet toimitettiin lakkautettavasta 804. laivueesta. Vahvistettu laivue palveli Etelä-Ranskan maihinnousujen suojauksena elokuussa 1944.


title: 800 Naval Air Squadron

text: Laivue siirtyi Kauko-Itään ja osallistui hyökkäyksiin Rangooniin ja japanilaisia merikuljetuksia vastaan. Laivueen koneista kahdeksan siirrettiin saattuetukialus "HMS Shahille". Laivue lakkautettiin 5. joulukuuta 1945.Laivue koottiin 15. elokuuta 1946 Eglingtonissa, jossa se virallisesti perustettiin uudelleen 1. lokakuuta. Sen kalustona oli 12 Seafire XV:tä, jotka korvattiin tammikuussa 1947 Seafire XVII koneilla. Laivue liitettiin Välimeren laivastoon "HMS Triumphille" 13. Lentotukialusrykmenttiin. Se palasi maaliskuussa 1949 kotimaahan, missä se varustettiin Seafire F.47 koneilla.


title: 800 Naval Air Squadron

text:
Laivue palasi "HMS Triumphille", jonka mukana se siirtyi Kauko-Itään. Se taisteli Malesian kapinallisia vastaan. Myöhemmin laivue taisteli Korean sodassa. Laivueen ensimmäisenä tehtävänä oli osallistua 12 Seafiren ja 9 Fairey Fireflyn iskuun Haejun lentotukikohtaan 3. heinäkuuta 1950. Pääosan Korean sodasta laivue suoritti laivasto-osaston suojauslentoja, koska kaluston lyhyt kantama ei mahdollistanut pommitusosastojen suojaustehtäviin osallistumista. Inchonin maihinnousussa syyskuussa laivue teki tiedustelulentoja sekä suoritti tulenjohto- ja maalinosoitustehtäviä maakohteita pommittaville sotalaivoille. Syyskuun lopulla laivue oli menettänyt kaikki koneensa kolmea lukuun ottamatta. Laivue palasi kotimaahan, jossa se lakkautettiin 10. marraskuuta 1950.
Laivue perustettiin uudelleen 21. elokuuta 1951 kalustonaan kahdeksan Supermarine Attacker F.1 suihkuhävittäjää Fordin lentotukikohdassa West Sussexissa komentajanaan G C Baldwin, DSC. Varustamisen tultua suoritetuksi laivue liitettiin "HMS Eaglelle". Laivueen vahvuus nostettiin kahteentoista FB.2 koneeseen 890 laivueen lakkauttamisen jälkeen joulukuussa 1952. Laivue lakkautettiin 1. kesäkuuta 1954 Fordin lentotukikohdassa.
Laivue perustettiin uudelleen 8. marraskuuta 1954 Brawdyn lentotukikohdassa kalustonaan kaksitoista Sea Hawk FB.3 konetta. Laivueen kalusto vaihdettiin kesäkuussa 1955 FGA.4 ja FGA.6 koneilla ja se sijoitettiin Välimeren laivastoon "HMS Ark Royalille". Laivue hyökkäsi marraskuussa 1956 "HMS Albionilta" Suezin kriisissä Egyptin lentokentille ja muihin sotilaskohteisiin. Se palasi vuoden 1958 alussa "HMS Ark Royalille" ennen paluutaan Brawdyyn, jossa laivue lakkautettiin 3. maaliskuuta 1959.


title: 800 Naval Air Squadron

text: 800 NAS oli 1. heinäkuuta 1959 kolmas laivue, joka varustettiin Supermarine Scimitareilla. Kahdeksan seuraavaa kuukautta laivue oli koulututtevana uudelle kalustolleen, minkä jälkeen laivueen koneista kuusi siirrettiin 3. maaliskuuta 1960 "HMS Ark Royalille" laivueen ensimmäiselle purjehdukselle kaluston vaihdon jälkeen. Laivue vietti pääosan seuraavasta vuodesta tukialuksen mukana Välimerellä, Pohjois-Atlantilla sekä Jäämerellä, kunnes palasi 27. helmikuuta 1961 RNAS Lossiemouthiin.


title: 800 Naval Air Squadron

text: Laivue valittiin taitolentoryhmäksi nimenään "The Red Blades", joka suoritti 19 esiintymistä vuoden 1961 aikana. Saman vuoden aikana laivueen vahvuus nostettiin 12 koneeseen, jotka samalla modernisoitiin siten, että niihin voitiin asentaa Bullpup ja Sidewinder ohjukset. Laivue jatkoi koulutustaan "HMS Ark Royalilla", kunnes aloitti yhdeksän kuukauden Kauko-Idän kiertueen maaliskuussa 1962.


title: 800 Naval Air Squadron

text:
Laivue suoritti viimeisen purjehduksensa 4. toukokuuta alkaen. Laivue kiersi Kauko-Itää ja osallistui harjoituksiin Singaporessa ja Omanin lahdella. Laivue siirrettiin "HMS Ark Royalilta" maihin 31. joulukuuta 1963 ja lakkautettiin 25. helmikuuta 1964 RNAS Lossiemouthissa.
Laivue perustettiin uudelleen rynnäkkölaivueena 18. maaliskuuta 1964 Lossiemouthissa kalustonaan kahdeksan Blackburn Buccaneer S.1 -konetta ja se sijoitettiin "HMS Eaglelle". Laivueeseen liitetty, mutta erikseen toimiva B-lentue perustettiin 9. syyskuuta Lossiemouthissa tutkimaan ilmatankkausta ja sen tarjoamia mahdollisuuksia kalustonaan neljä Scimitar F.1 -konetta. Lentue lakkautettiin 14. elokuuta 1966. Laivue jatkoi kuitenkin palvelustaan Kauko-Idässä ja Britteinsaarilla. Sen kalustoksi vaihdettiin Buccaneer S.2 -koneet vuoden 1966 lopulla. Laivue lakkautettiin 23. helmikuuta 1972.


title: 800 Naval Air Squadron

text: 800 Naval Air Squadron muodostettiin 31. maaliskuuta 1980 RNAS Yeoviltonissa kalustonaan Sea Harrier koneet.


title: 800 Naval Air Squadron

text: Laivue osallistui Falklandin sotaan kalustonaan 12 BAe Harrieria ja se operoi "HMS Hermekseltä". Yksi laivueen koneista tuhoutui lentoonlähdössä ja toisen Argentiinan ilmatorjunta ampui alas. Laivue tuhosi 13 Argentiinan lentokonetta.


title: 800 Naval Air Squadron

text: "HMS Invincibleltä" operoinut 800 laivue, jonka kalustona olivat Harrier FA2 ja Harrier GR.7 koneet, osallistui ensimmäiseen Persianlahden sotaan tammikuussa 1998.


title: 800 Naval Air Squadron

text: Yeovilin lentotukikohtaan sijoitettu 800 laivue lakkautettiin 31. maaliskuuta 2004.


title: 800 Naval Air Squadron

text: Laivue muodostettiin uudelleen 31. maaliskuuta 2006, jolloin laivueesta tuli ensimmäinen laivaston yksikkö Joint Force Harrierissa. Laivue on osa RAF:n Iskuosaston () ensimmäistä ryhmää ().


title: 800 Naval Air Squadron

text: 800 ja 801 laivueet yhdistämällä muodostettiin 9. maaliskuuta 2007 Laivaston rynnäkkölennosto (). Uusi lennosto on selkeä kokonaisuus ja siinä ei ole erillisiä laivueita.


title: Jura Tarvasaho

text: Jura Tarvasaho (1946 – 1. huhtikuuta 2010) oli suomalainen radiotoimittaja ja Yleisradion Kainuun Radion entinen päällikkö Kajaanissa. Tarvasaho toimi Ylen palveluksessa vuodesta 1966 alkaen, jolloin aloitti toimittajana ja teki muun muassa Yleisradion ajankohtaistoimituksen toimittajana töitä Helsingissä. YLE Kajaanin toimituksen ohjelmapäälliköksi hän eteni vuonna 1969, toimituksen esimieheksi vuonna 1972 ja vastaavaksi tuottajaksi vuonna 1985. Hän oli merkittävä tekijä myös itäyhteistyössä ja oli erityisen hyvin perehtynyt Kostamuksen asioihin. Maakuntaradion päälliköksi Tarvasaho nimitettiin vuonna 1996. Eläkkeelle Tarvasaho siirtyi aprillipäivänä 1. huhtikuuta 2009. Tarvasahon ohjelmiin Kainuun Radiossa lukeutui "Suora linja", joka tunnettiin myöhemmin myös nimellä "Kainuun Radion Vartti". Ohjelma lopetettiin vuodenvaihteessa 2008–2009. Viimeisimpiä merkittäviä Tarvasahon toimittamia ohjelmia olivat Kajaanin paperitehtaan lopettamiseen liittyvät uutisoinnit syksyllä 2008.


title: Jura Tarvasaho

text: Tarvasahon paikan Kainuun Radion päällikkönä otti Jukka Rossi Ylen Oulu Radiosta. Tarvasaho oli Kajaanin lyseon oppilas. Tarvasaholle myönnettiin 6. joulukuuta 2003 Suomen Leijonan ansioristi. Tarvasaho harrasti kalastusta esimerkiksi Oulujärvellä. Hän oli myös hyvän ruoan ystävä ja luennoi kainuulaisesta ruoasta Kajaanin ammattikorkeakoulussa.


title: Jura Tarvasaho

text: Jura Tarvasaho kuoli vakavan sairauden murtamana 1. huhtikuuta 2010.


title: Novo Atlantis

text: Novo Atlantis on siilinjärveläisen Aavikko-yhtyeen neljäs studioalbumi, joka julkaistiin 25. maaliskuuta 2009 sekä CD:nä että vinyylinä.


title: Mark Roberts

text: Mark Roberts on newyorkilainen turistiopas, joka on saavuttanut mainetta syyskuun 11. päivän iskuihin liittyvien salaliittoteorioiden murtajana.


title: Mark Roberts

text: Roberts on esiintynyt useassa New Yorkissa toimivan kaapelikanava Hardfiren keskusteluohjelmassa väitellen muun muassa Loose Change -salaliittoteoriaelokuvan tekijöiden, sekä 9/11 Totuus -liikkeen johtohenkilöiden Richard Gagen (Architects & Engineers for 9/11 Truth) ja James H. Fetzerin (Scholars for 9/11 Truth) kanssa. Roberts esiintyy lyhyesti myös BBC:n ohjelmassa "The Conspiracy Files – 9/11 – The Third Tower".


title: Mark Roberts

text: Roberts on kirjoittanut kriittisen katseluoppaan Loose Change -elokuvaan. "Loose Change Second Edition Viewer Guide" sisältää dokumentin täydellisen tekstin. Opas toteaa suurimman osan dokumentin väitteistä olevan virheellisiä. Se korostaa lisäksi, miten Loose Change -dokumenttielokuvaa on muutettu ajan kuluessa.


title: Mark Roberts

text: Roberts on kirjoittanut lisäksi artikkelin "William Rodriguez, Escape Artist" sankarillisesti toimineesta WTC:n talonmiehestä William Rodriguezista. Artikkelissa osoitetaan mitä iskuihin liittyviä virheellisiä väitteitä Rodriguez on julkistanut. Näihin kuuluu esimerkiksi väite virallisen kertomuksen valheellisuudesta..


title: Luettelo vuoden 1978 miehittämättömistä avaruuslennoista

text: Vuonna 1978 laukaistiin avaruuteen 174 avaruusalusta, joista neljän laukaisu epäonnistui. Pääosa onnistuneista ja kaikki epäonnistumiset olivat miehittämättömien alusten laukaisuja.


title: 810 Naval Air Squadron

text: 810 Naval Air Squadron (810 NAS) oli Britannian Kuninkaallisen laivaston ilmavoimien lentolaivue.


title: 810 Naval Air Squadron

text: 810 NAS perustettiin 3. huhtikuuta 1933 Gosportissa yhdistämällä 463. ja 464. torpedolentueiden Blackburn Dart koneet lentolaivueeksi. Perustettaessa laivueella oli kaksitoista lentokonetta. Laivue siirrettiin 8. toukokuuta Kotilaivastoon "HMS Courageousille". Blackburn Ripon koneet korvasivat syyskuussa laivueen Dartit. Laivueen kaluston vaihtaminen Blackburn Baffineiksi aloitettiin heinäkuussa 1934 ja koko laivue oli kalustettu marraskuussa. Abessinian kriisin vuoksi siirrettiin "HMS Courageous" laivueineen Välimerelle elokuussa 1935. Alus laivueineen palasi kotivesille helmikuussa 1936.


title: 810 Naval Air Squadron

text: Laivueen kalusto vaihdettiin kahteentoista Blackburn Shark -koneeseen huhtikuussa 1937 ja edelleen Fairey Swordfisheiksi syyskuussa 1938. Käsky siirrosta "HMS Ark Royalille" tuli lokakuussa ja laivue siirtyi 11. tammikuuta 1939. Laivue siirtyi Amiraliteetin valvontaan 24. toukokuuta 1939.


title: 810 Naval Air Squadron

text: Toisen maailmansodan syttyessä 810 NAS oli edelleen palveluksessa "HMS Ark Royalilla" kalustonaan 12 Fairey swordfish konetta.


title: 810 Naval Air Squadron

text: Laivue lakkautettiin elokuussa 1945.


title: 810 Naval Air Squadron

text: Laivue perustettiin uudelleen ja se otti osaa Suezin kriisiin sekä Korean sotaan. Operaatio Musketeerin aikana laivueen kalustona olivat Hawker Sea Hawkit ja se palveli "HMS Bulwarkilla".


title: 810 Naval Air Squadron

text: Laivue lakkautettiin uudelleen.


title: 810 Naval Air Squadron

text: Laivue luotiin uudelleen ja otettiin palvelukseen 3. maaliskuuta 1983 RNAS Culdroseen. Laivueen kalustona oli 10 Sea King HAS.5 helikopteria. Laivueen kalusto vaihto Sea King HAS.6 helikoptereiksi aloitettiin lokakuussa 1989 ja viimeinen vaihdettiin helmikuussa 1990. Laivue lakkautettiin heinäkuussa 2001.


title: Petrus Jonae

text: Petrus Jonae, liikanimeltään Helsingius (k. 4. joulukuuta 1607) oli Uppsalan yliopiston professori, joka ryhtyi 1576 sanoin ja kirjoituksin taistelemaan Juhana III:n julkaisemaa liturgiaa vastaan. Hän jatkoi taisteluaan myös seuraavina vuosina siitä huolimatta, että häneltä riistettiin tulot, virka ja ajoittain jopa vapauskin.. Myöhemmin hänestä tuli Strängnäsin piispa.


title: Petrus Jonae

text: Noustessaan Ruotsin kuninkaaksi Juhana III (hallitsijana 1568-1592) ryhtyi ottamaan käyttöön jo poistettuja katolisia kirkonmenoja. 1576 hän otti käyttöön uuden jumalanpalvelusjärjestyksen, niin kutsutun punaisen liturgian, missä osa luterilaista perusasioista oli kokonaan unohdettu. Tämä herätti Ruotsin keskialueilla suurta vastustusta. Uudistuksen mukaan ristinmerkit piti ottaa käytäntöön, samoin suuteleminen ja kumarrukset; messu sekä muut ulkonaiset menot tehtiin tärkeimmäksi osaksi jumalanpalvelusta, jota vastoin saarnan merkitys tuli vähäisemmäksi. Piispat saivat entiset arvomerkkinsä, hiipan ja sauvan, ja vaatipa Juhana, että heitä vihittäessä noudatettaisiin entisiä menoja. Uppsalan arkkipiispaa Laurentius Petri Gothusta vihittäessä 1575 oli kaikilla läsnä olevilla piispoilla hiipat päässä ja sauvat kädessä ja koko puku samanlainen kuin katolisilla piispoilla; uusi arkkipiispa voideltiin niin ikään pyhällä öljyllä, sillä sen kuningas vaati huolimatta itse vihittävän pyynnöstä. Turun vanha piispa Paavali Juusteen pakotettiin tuo toimi suorittamaan.


title: Petrus Jonae

text: Kun arkkipiispa Laurentius Petri Gothus sitten saarnasi jouluaamun hartaudessa 1576 uuden liturgian mukaisesti nousi Petrus Jonae omassa saarnassaan puolustamaan protestanttisia menoja. Ptrus Jonae ja hänen kollegansa Olaus Luth kutsuttiin Tukholmaan hovisaarnaajan puhutteluun, mutta professorit olivat taipumattomia. Myöskään kuninkaan puhuttelu ei auttanut, joten kesällä 1580 Petrus Jonae joutui -viimeisenä professorina- lähtemään lakkautetusta Uppsalan akatemiasta. Kun tämän jälkeen uhkailut ja lahjonta eivät hiljentäneet professoria, Juhana III heitti tämän 1581 vankilaan. Petrus Jonae ei jäänyt toimettomaksi, vaan jo samana vuonna pakeni vankilasta ja sai turvapaikan kuninkaan sedän Kaarle-herttuan luota ja sitten Saksasta, minne hänen vaimonsa Bengta Håkanintytär monien seikkailujen jälkeen häntä seurasi.


title: Petrus Jonae

text: 1583, samana vuonna kuin kuninkaan vaikutusvatlainen katolinen puoliso Katariina Jagellonica kuoli, Petrus Jonae palasi Nyköpingiin, missä Kaarle-herttua asetti hänet 1585 kirkkoherraksi. 1586 Kaarle-herttua nimitti Petrus Jonaen Strängnäsin piispaksi kuninkaan vastustuksesta huolimatta.


title: Petrus Jonae

text: Juhana III:n kuoltua 1592 kuninkaaksi tuli häen poikansa Sigismund, joka oli jo 1587 valittu katolisen Puolan kuninkaaksi. Kaarle-herttua ryhtyi johtamaan väliaikaishallintoa uuden kuninkaan vielä Puolassa ollessa. Herttua kutsui 1593 Uppsalaan kirkolliskokouksen, jossa Petrus Jonae hyökkäsi raivoisasti kaikkia katolisia pyrkimyksiä vastaan. Kokouksessa luovuttiin Juhanan uudistuksista ja osallistujat -neljä piispaa ja yhteensä yli 300 pappia- lupasivat hengellään ja verellään puolustaa tekemiään päätöksiä.


title: Petrus Jonae

text: Perus Jonae syntyi Helsinglandissa. Hän kirjoittautui 1562 Rostockin yliopistoon ja toimi vuodesta 1568 Uppsalan akatemian opettajana ja 1572 alkaen professorina. 4. joulukuuta 1568 hänen vaimokseen vihittiin Bengta Håkanintytär (K. ennen 29.10.1604) Heidän tyttärensä oli:


title: Pyhämaina

text: Pyhämaina eli beo ("Gracula religiosa") on alun perin eteläaasialainen kottaraisiin kuuluva varpuslintu. Laji on levittäytynyt myös muualle. Lintu on taitava matkimaan muiden lintujen laulua ja myös ihmisen puhetta, minkä vuoksi sitä pidetään myös häkkilintuna.


title: Pyhämaina

text: Kooltaan pyhämaina on noin 30 cm. Pyhämainan höyhenpuku on musta, mutta näyttää tietyssä valaistuksessa vihertävältä. Lajin erottaa muista mustista mainalajeista niskan paljaiden keltaisten laikkujen perusteella. Siivissä on suuret valkoiset siipilaikut.


title: Pyhämaina

text: Pyhämainaa tavataan kosteissa metsissä ja metsien reunamilla alueella, joka ulottuu Sri Lankasta Intian länsiosiin, Intian itäosista Etelä-Kiinaan ja läpi Kaakkois-Aasian Indonesiaan, Borneoon ja Filippiineille. Laji levittäytyi myös Joulusaarelle, mutta on hävinnyt sieltä. Pyhämaina on levittäytynyt myös Puerto Ricoon ja Yhdysvalloissa Miamin, Kalifornian, Floridan ja Havaijin osavaltioihin, missä sitä tavataan puistoista.


title: Pyhämaina

text: Pyhämainat liikkuvat yleensä pareittain, joskus myös ryhmissä. Laji istuu usein korkealla puiden latvoissa päästelemässä kuuluvia kutsuääniä. Pesän laji rakentaa vanhaan tikankoloon tai muuhun puussa olevaan onkaloon.


title: Pyhämaina

text: Ravintonaan pyhämaina käyttää pääasiassa hedelmiä ja hyönteisiä.


title: Purojen kunnostus

text: Purojen kunnostus parantaa veden laatua, mahdollistaa purojen muodostumista hyviksi rapu- ja kalavesiksi, monipuolistaa puron eliöstöä, vähentää uoman eroosiota, hidastaa puron umpeenkasvua ja parantaa maisemaa. Puron kunnostamisen avulla vähennetään kunnossapitotarvetta ja näin hyöty on myös taloudellinen.


title: Purojen kunnostus

text: Purot ovat luonnon monimuotoisuutta ajatellen tärkeitä, sillä ne ovat merkittäviä elinpaikkoja monille kalalajeille, ravuille ja muille eliöille. Purot tarjoavat vesieliöille hapekasta vettä, suojaa, ravintoa ja hyviä lisääntymisoloja. Purot ovat eliöiden tärkeitä kulku- ja nousureittejä. Lahoava puuaines, kivet, rehevä rantakasvillisuus, vesisammalet ja kaatuneet puut kuuluvat olennaisena osana puron ympäristöön. Purot ovat tärkeitä vesistön osia, sillä niiden tila vaikuttaa koko vesistön veden laatuun ja ne tasaavat virtaaman vaihteluja.


title: Purojen kunnostus

text: Erityisesti puroissa, jotka ovat yhteydessä tärkeään kalataloudellisesti merkittävään vesistöön, kunnostaminen on kannattavaa. Puron kunnostaminen on hyvä ajoittaa kesä- ja elokuun välisellä ajalla, jolloin kunnostus vaikuttaa mahdollisimman vähän vesieliöstöön ja veden laatuun. Kunnostuksia ei kuitenkaan suositella tehtävän parhaaseen ravustus- tai kalastusaikaan eikä nahkiaisen pyynnin aikaan. Puron kunnostaminen on hyvä aloittaa alavirrasta ja edetä ylävirtaan päin, jolloin on helpompi vaikuttaa vedenpinnan korkeuteen kohteen yläpuolella. Puron kunnostamiseen tarvitaan vesialueen omistajan ja maanomistajan lupa. Purojen kunnostamisessa on noudatettava vesilakia.


title: Purojen kunnostus

text: Erikokoisia kiviä asetetaan uomaan vaihtelevasti sekä yksittäin että ryhmittäin. Kivettäväksi sopivat alueet ovat esimerkiksi uomassa olevat alueet, joilla virtaus on havaittavissa ja kynnykset. Kiveämisen myötä virtausnopeuden vaihtelu ja veden syvyys lisääntyy. Kiveämisen seurauksena myös elinympäristö eliöille monipuolistuu. Pohjan jäätyminen ja alijäähtyneen veden aiheuttamat ongelmat pienenevät, sillä kiveäminen edistää puron jääkannen muodostumista.


title: Purojen kunnostus

text:
Soraistamisen avulla lisätään lohikalojen kutualueita. Kutusoraikoita kannattaa sijoittaa uoman kynnyskohdille, jotta hapekkaan veden vaihtuvuus soraikossa mahdollistuu. Sora kannattaa levittää kiveämisen yhteydessä, jolloin sen paikallaan pysyminen varmistetaan. Rikottu kivi tai murske ei käy kutusoraksi. Veden on päästävä virtaamaan soraikon läpi, ettei se liety. Soraikot eivät saa kuivua eikä jäätyä. Kutusoraikoiden sopiva pinta-ala on 2–5 neliömetriä, mutta se voi vaihdella puron koon mukaan.
Talvisin puroissa saattaa olla hyvin vähän vettä, joten syvänteet ja kuopat ovat tärkeät kunnostustoimenpiteet erityisesti kaloille. Kuoppia kaivetaan alueelle satunnaisesti. Kuoppien syvyys vaihtelee, mutta yleensä ne ovat 40–100 cm syvät.


title: Purojen kunnostus

text: Kalojen ja rapujen nousun ylävirtaan estävät muun muassa korkeat pohjapadot, tierummut, kynnykset ja vanhat myllypadot. Tarpeettomat esteet kannattaa kiertää tai poistaa, mahdollisuuksien mukaan. Kiveämällä tierummun alapuolista uomaa muutaman metrin matkalta, saa kynnyksen kaloille kulkukelpoiseksi. Jos halutaan esimerkiksi rakentaa ohitusuomia, täytyy ottaa yhteyttä alueelliseen ympäristökeskukseen.


title: Purojen kunnostus

text: Leveäpohjaisissa ja jyrkkäluiskaisissa uomissa tiheä kasvillisuus saattaa estää kalojen kulun. Tiheään kasvillisuuden sekaan suositellaan kapean uoman niittämistä, jossa virtaus pysyy hyvänä. Kasvillisuutta ei pidä niittää kokonaan. Jos pajukko ulottuu uomaan, sitä voi tarvittaessa harventaa.


title: Purojen kunnostus

text: Uoman mutkittelun lisääminen elävöittää maisemaa, suurentaa eliöiden elintilaa ja parantaa puron itsepuhdistuskykyä. Mutkittelua voi lisätä muun muassa tulvatasanne-alivesiuomamenetelmällä, suisteiden avulla sekä kivillä ja puuaineksella.


title: Purojen kunnostus

text: Tärkeä osa purojen kunnostamista ovat purojen valuma-alueella tehtävät toimet. Purojen varrella olevien suojakaistojen ja -vyöhykkeiden avulla vähennetään kiintoaineen ja ravinteiden huuhtoutumista puroihin ja samalla veden laatu paranee ja liettyminen vähenee. Jotta purojen vedenlaatu paranee, on tärkeää rakentaa alueelle esimerkiksi pintavalutuskenttiä, tulvatasanteita ja laskeutusaltaita. Puita kannattaa istuttaa purojen rannoille, sillä ne tarjoavat vesieliöille ravintoa, suojaa ja varjoa sekä viilentävät veden lämpötilaa. Purojen happamoitumista voidaan ehkäistä muun muassa välttämällä syvää peltokyntöä, muuttamalla alueita kosteikoiksi, pitämällä veden pinta korkealla ja pitämällä maan kuivatussyvyys ennallaan.


title: Curzonin linja

text: Curzonin linja on alkujaan Ison-Britannian ulkoasiansihteerin George Curzonin mukaan nimensä saanut Puolan itäraja. Sitä ehdotettiin Puolan ja Neuvosto-Venäjän rajaksi alkujaan ensimmäisen maailmansodan voittajavaltojen konferenssissa 8. joulukuuta 1919, kun Puola oli vastikään itsenäistynyt uudestaan. Tuolloin valtakunnanraja tuli kuitenkin kulkemaan huomattavasti idempänä, mutta se siirrettiin suunnilleen Curzonin linjalle toisen maailmansodan jälkeen. Nykyäänkin linja on pääosin Puolan sekä Valko-Venäjän ja Ukrainan välisenä rajana.


title: Curzonin linja

text: Vielä 1700-luvun puolivälissä Puola oli laaja valtakunta, joka ulottui Mustallemerelle saakka. Puolan jaoissa vuosina 1772 ja 1793 Venäjä, Itävalta ja Preussi anastivat siltä alueita ja jakoivat ne keskenään, ja lopulta kolmannessa jaossa 1795 Puola menetti kokonaan itsenäisyytensä, kun loputkin sen alueista jaettiin naapurivaltioiden kesken. Curzonin linja vastaa pääosin Preussin ja Venäjän välistä rajaa Puolan kolmannen jaon jälkeen. Wienin kongressissa myös suuri osa Preussin ja Itävallan valtaamista Puolan alueista joutui Venäjälle, ja siitä muodostettiin autonominen niin sanottu Kongressi-Puola. Se kuitenkin menetti autonomiansa 1800-luvun loppupuolella.


title: Curzonin linja

text: Ensimmäisen maailmansodan aikana Puola julistautui itsenäiseksi, mitä myös sodan voittajavaltiot tukivat. Alkujaan ei kuitenkaan ollut lainkaan selvää, missä sen rajat tulisivat kulkemaan. Puolan ja Saksan välinen raja vahvistettiin vuonna 1919 Versailles’n rauhansopimuksessa. Samaan aikaan, Venäjän sisällissodan aikana Neuvosto-Venäjä ja Puola kuitenkin kävivät yhä kiistaa rajoistaan, ja pian Puolan ja Venäjän välille syttyi sota. Curzon ryhtyi asiassa välittäjäksi, ja heinäkuussa 1920 hän esitti rajalinjan neuvostohallituksen hyväksyttäväksi aselepolinjana. Se noudatti vain osittain Venäjän vallan aikaisen ns. Kongressi-Puolan itärajaa. Rajalinja oli tarkoitettu vastaamaan kutakuinkin Puolan sekä Valko-Venäjän ja Ukrainan välistä kieli- ja kansallisuusrajaa, mutta ei tarkalleen, sillä sen läheisyydessä eri kansallisuuksia asui paljolti samoillakin alueilla. Neuvostohallitus ei aluksi hyväksynyt ehdotusta, koska sotilaallinen tilanne oli heille edullinen, mutta myöhemmin sitä ei hyväksynyt myöskään Puola, kun tilanne kääntyi Puolan eduksi. Riian rauhansopimuksessa vuonna 1921 Puolan raja vahvistettiinkin noin 200 kilometriä Curzonin linjaa idemmäksi, ja täten Puolan alue laajeni noin 135 000 neliökilometriä. Näin ollen Puolassa asui puolalaisten ohella myös runsaasti valkovenäläistä, ukrainalaista ja liettualaista väestöä. Lisäksi Puolaan liitettiin myös Vilna, jota Liettua oli vaatinut pääkaupungikseen. Liettua esitti Vilnaa koskevia vaatimuksia monesti myöhemminkin, ja kaupunki muodostuikin pitkäaikaiseksi Puolan ja Liettuan väliseksi kiistakysymykseksi.


title: Curzonin linja

text: Toisen maailmansodan alkuvaiheessa syyskuussa 1939 Saksa miehitti nopeasti Puolan (Puolan offensiivi), mutta Molotov–Ribbentrop-sopimuksen mukaisesti Neuvostoliitto valtasi sen itäosan ja liitti sen alueisiinsa. Saksan ja Neuvostoliiton miehittämien alueiden välinen raja tuli kulkemaan suunnilleen Curzonin linjan mukaisesti, mutta poikkesi siitä pohjoisessa Białystokin tienoilla sekä etelässä Galician alueella. Neuvostoliiton valtaamat alueet liitettiin Valko-Venäjän ja Ukrainan sosialistisiin neuvostotasavaltoihin. Tehdessään Liettuan kanssa sopimuksen sotilastukikohdista Neuvostoliitto luovutti sille Vilnan, mutta miehitti seuraavana vuonna Liettuan kokonaisuudessaan, samoin kuin Viron ja Latvian.


title: Curzonin linja

text: Kun Saksa vuonna 1941 hyökkäsi Neuvostoliittoon, se miehitti pian myös Neuvostoliiton valtaaman osan Puolaa, mutta sodan loppuvaiheessa Neuvostoliitto miehitti koko Puolan.


title: Curzonin linja

text: Liittoutuneiden välisissä neuvotteluissa toisen maailmansodan aikana 1942–1945 Josef Stalin vetosi Curzonin aikoinaan tekemään ehdotukseen ja vaati Curzonin linjaa Neuvostoliiton sodanjälkeiseksi länsirajaksi. Neuvotteluissa ehdotettiin kuitenkin kahta toisistaan hieman poikkeavaa rajalinjaa, joista käytettiin nimityksiä ”A” ja ”B”. Ne poikkesivat toisistaan siten, että vaihtoehdon ”B” muokaan Lwów olisi jäänyt Puolalle, vaihtoehdon ”A” mukaan sekin olisi tullut Neuvostoliitolle. Teheranin ja Jaltan konferensseissa Franklin D. Roosevelt ja Winston Churchill yrittivät taivutella Stalinia myönnytyksiin, mutta eivät onnistuneet.


title: Curzonin linja

text: Sodan jälkeen vuonna 1945 maiden välinen raja tuli kulkemaan pääosin vaihtoehdon ”A” mukaisesti. Rajalinjan tunnustivat jo saman vuoden heinäkuussa myös länsiliittoutuneet. Korvauksena menettämistään alueista Puola sai Stalinin tuella laajoja alueita Saksan itäosista, ja sen länsirajaksi tuli Oder–Neisse-linja. Sitä länsiliittoutuneet eivät kuitenkaan hyväksyneet muutoin kuin väliaikaisena ratkaisuna, ja toisin kuin Puolan itäraja, se olikin vielä pitkään kansainvälisenä kiistakysymyksenä.


title: Curzonin linja

text: Kun Neuvostoliitto vuonna 1991 hajosi, toisen maailmansodan jälkeinen rajalinja muodostui itsenäistyneiden Ukrainan ja Valko-Venäjän länsirajaksi Puolaa vastaan, pohjoisosaltaan Puolan ja Liettuan väliseksi rajaksi.


title: Curzonin linja

text: Vuonna 1921 Puolaan tuli kuulumaan 188 000 neliökilometrin laajuiset alueet Curzonin linjan itäpuolella. Asukkaita tällä alueella oli 12 miljoonaa, ja vuoden 1931 väestönlaskennan mukaan ne kuuluivat eri kansallisuuksiin seuraavasti:


title: Curzonin linja

text:
Alueen asukkaat kuuluivat eri uskontokuntiin seuraavasti:
Curzonin linjan itäpuolellakin puolalaiset olivat enemmistönä eräissä kaupungeissa kuten Lwówissa, Vilnassa ja Hrodnassa. Toisen maailmansodan jälkeen valtaosa uuden rajan itäpuolelle jääneistä puolalaisista karkotettiin. Valko-Venäjällä asuu kuitenkin yhä noin 500 000 puolalaista, noin 5 % väestöstä.


title: SDP Etelä-Savo

text: SDP Etelä-Savo oli Suomen Sosialidemokraattisen Puolueen piirijärjestö Etelä-Savon vaalipiirissä. Vuonna 2013 järjestö yhdistyi vaalipiiriuudistusta seuraten Kymen Sosialidemokraattisen Piirin kanssa muodostaen Kaakkois-Suomen Sosialidemokraatit. Vuodesta 1906 toiminut piiri tunnettiin aiemmin nimellä Mikkelin läänin vaalipiirin sos.dem. piirijärjestö ja sen piiritoimisto sijaitsi Mikkelissä.


title: SDP Etelä-Savo

text: Piirin alueella toimi vuonna 2009 kolme kunnallisjärjestöä (Kerimäki, Mikkeli ja Savonlinna) ja yhteensä 41 puolueosastoa.


title: SDP Etelä-Savo

text: Etelä-Savon vaalipiiristä (aiemmin Mikkelin läänin vaalipiiri) valittiin vuosina 1962–1999 kolme SDP:n kansanedustajaa. Eduskuntavaaleissa 2003 valituksi tuli kaksi, 2007 yksi ja 2011 kaksi.


title: Aune Hiisku

text: Aune Sylvia Hiisku (sukunimi vuoteen 1945 Heinonen; 16. syyskuuta 1902 Kemi – 1978 Turku) oli suomalainen kirjailija.


title: Aune Hiisku

text: Aune Hiisku oli yksi kolmesta V. A. Koskenniemen kirjalliseen piirin kuuluneista turkulaisesta Hiiskun sisaruksesta, muita sisaria olivat Helka Hiisku ja Kyllikki Hiisku. He opiskelivat Turun yliopistossa ja valmistuivat sieltä maistereiksi. Hän toimi äidinkielen ja historian lehtorina Pohjanmaalla, Isonkyrön keskikoulussa vuosina 1928-45. Siellä ollessaan Hiisku suoritti myös varsin mittavaa kansanperinteen keräystoimintaa. Aune Hiisku julkaisi sisarusten elämänvaiheista aiheita saaneen romaanin "Kun talo on valmis, tulee kuolema" (1933) sekä myöhemmin Kaarlo Sarkian elämäkertateoksen. Häneltä jäi myös suuri joukko julkaisemattomia käsikirjoituksia niiden joukossa sota-aiheisia novelleja ja salapoliisiromaani.


title: Gagnefin kunta

text: Gagnefin kunta () on Taalainmaan läänissä sijaitseva Ruotsin kunta. Maakuntajaossa se kuuluu Taalainmaahan. Kunnan keskustaajama on Djurås.


title: Gagnefin kunta

text: Kunnan maapinta-ala on 767,17 neliökilometriä (1.1.2016) ja asukasluku 10 079 henkeä (31.12.2015).


title: Gagnefin kunta

text: Vuonna 2007 kunnassa oli 24,53 km² peltoa, joten saman ajankohdan maapinta-alaan vertaamalla saadaan peltojen osuudeksi 3,2 prosenttia kunnan maapinta-alasta.


title: Gagnefin kunta

text: Vuoden 1952 kuntauudistus ei aiheuttanut muutoksia alueella. Nykyinen Gagnefin kunta muodostettiin vuonna 1971 yhdistämällä Flodan ja Gagnefin maalaiskunnat.


title: Gagnefin kunta

text: Nykyinen vaakuna on entisen Gagnefin maalaiskunnan vaakuna. Myös Flodan maalaiskunnalla oli oma vaakuna.


title: Gagnefin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 209 Suomessa syntynyttä, mikä vastasi 2,1 prosenttia kunnan väestöstä.


title: Gagnefin kunta

text: Vielä vanhempien vuoden 1984 lopun tietojen mukaan 3,6 prosenttia kunnan asukkaista oli ulkomailla syntyneitä. Tuolloin kunnassa asui 199 Suomessa syntynyttä, mikä vastasi 2,0 prosenttia kunnan väestöstä.


title: Gagnefin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 182 336 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 92 000 kruunua.


title: Gagnefin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Gagnefin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Gagnefin kunta

text: Kunnassa on 8 taajamaa, joiden osuus kunnan väestöstä vuoden 2010 lopussa oli 73,4 prosenttia. Taajamien ulkopuolella asui tuolloin 2 682 asukasta. Seuraavassa on lueteltu kunnan alueella sijaitsevat taajamat väkilukuineen:


title: Gagnefin kunta

text: Kunnan keskustaajama on lihavoitu. Flodan taajaman nimenä on joskus ollut myös Dala-Floda.


title: Gagnefin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Gagnefin kunta

text: Luettelossa mainituista taajamista Mjälgen on sittemmin kasvanut yhteen Djuråsin ja Nordanholen Mockfjärdin taajaman kanssa.


title: Gagnefin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Gagnefin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Gagnefin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Gagnefin kunnanvaltuustossa vuodesta 1973 lähtien.


title: Gagnefin kunta

text: Vuodesta 2016 alkaen kunta on jaettu seuraaviin piireihin:


title: Gagnefin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Gagnefin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Helka Hiisku

text: Helka Inkeri Hiisku (sukunimi vuoteen 1945 Heinonen; 1. maaliskuuta 1912 Kotka – 5. lokakuuta 1962 Turku) oli suomalainen runoilija, toimittaja ja kääntäjä.


title: Helka Hiisku

text: Helka Hiisku oli yksi kolmesta V. A. Koskenniemen kirjalliseen piirin kuuluneista turkulaisesta Hiiskun sisaruksesta, muita sisaria olivat Aune Hiisku ja Kyllikki Hiisku. He opiskelivat Turun yliopistossa ja valmistuivat sieltä maistereiksi. Helka Hiisku julkaisi kolme omaa runokokoelmaa sekä suomensi kirjallisuutta virosta ja italiasta. Helka Hiisku toimi sotavuosina myös Turun ylioppilaslehden päätoimittajana.


title: Kyllikki Hiisku

text: Kyllikki Hiisku (vuoteen 1946 Heinonen; 1905 Forssa – 1. tammikuuta 1966 Turku) oli suomalainen toimittaja ja kirjailija.


title: Kyllikki Hiisku

text: Kyllikki Hiisku oli yksi kolmesta V. A. Koskenniemen kirjalliseen piirin kuuluneista turkulaisesta Hiiskun sisaruksesta; muut olivat Aune Hiisku ja Helka Hiisku. Kyllikki Hiisku kirjoitti ylioppilaaksi 1926 ja valmistui filosofian maisteriksi Turun yliopistosta 1935. Hän työskenteli vuodesta 1936 "Uuden Suomen" Turun-toimittajana ja kirjallisuus- ja teatteriarvostelijana. Hän opetti kirjallisuutta Turun työväenopistossa sekä kieliä Turun tyttölyseossa, tyttökoulussa ja sairaanhoitajaopistossa. Hän oli Turun taiteilijaseuran pitkäaikainen sihteeri ja eräs V. A. Koskenniemen seuran perustajista. Hiisku opiskeli vuonna 1943 Italian valtion stipendillä Rooman yliopistossa ja kirjoitti tästä ajasta matkakirjan "Italia valinkauhassa" (1945). Hän julkaisi lisäksi yhden romaanin ja kirjoitti lukuisia lehtiartikkeleita muun muassa Koskenniemen kirjallisen piirin toiminnasta.


title: Sandrine Aubert

text: Sandrine Aubert (s. 6. lokakuuta 1982 Échirolles, Isère, Ranska) on ranskalainen alppihiihtäjä.


title: Sandrine Aubert

text: Aubert osallistui aikuisten arvokilpailuihin ensimmäisen kerran Åren MM-kisoissa 2007 ollen parhaimmillaan kahdeksastoista pujottelussa. Val d'Isèren MM-kilpailuissa 2009 hän oli superyhdistetyssä yhdeksäs ja Vancouverin olympialaisissa 2010 pujottelussa viides.


title: Sandrine Aubert

text: Aubert kilpaili maailmancupissa ensimmäisen kerran marraskuussa 2003. Ensimmäisen pistesijansa hän saavutti oltuaan yhdistetyn kilpailussa 27. Kvitfjellissä maaliskuussa 2006. Kymmenen parhaan joukkoon hän sijoittui ensimmäisen kerran oltuaan viides St. Antonin superyhdistetyssä joulukuussa 2007. Yhdistetyn maailmancupissa hän sijoittui kaudella 2007–2008 neljänneksi. Ensimmäisen voittonsa – ja palkintokorokepaikkansa – hän saavutti Ofterschwangin pujottelukilpailussa 7. maaliskuuta 2009. Muutamaa päivää myöhemmin hän voitti maailmancup-kauden 2008–2009 viimeisen pujottelun Åressa. Pujottelucupin kokonaispisteissä hän sijoittui viidenneksi. Kaudella 2009–2010 hän voitti pujottelukilpailut Åressa ja Zagrebissa sekä sijoittui samassa lajissa toiseksi Lienzissä. Pujottelucupin kokonaispisteissä hän oli neljäs.


title: Sandrine Aubert

text: Aubert voitti Ranskan pujottelumestaruuden vuonna 2007 ja saman lajin Euroopan cupin kokonaiskilpailun kaudella 2005–2006.


title: HMS Durban

text: HMS Durban oli Britannian kuninkaallisen laivaston "Danae"-luokan kevyt risteilijä, joka palveli toisessa maailmansodassa ilmatorjuntaristeilijänä. Alus otettiin palveluskäyttöön 1. marraskuuta 1921.


title: HMS Durban

text: "HMS Durban" liitettiin palvelukseen otettaessa Kiinan asemalle 5. Kevyt risteilijäviirikköön. Alus siirrettiin Pohjois-Amerikan ja Länsi-Intian asemalle 1928, mistä se palasi Englantiin 1930. "HMS Durban" liitettiin Etelä-Atlantin asemalle 1931, mistä "HMS York" vapautti aluksen palaamaan kotivesille joulukuussa 1933. "HMS Durban" liitettiin osaksi Välimeren laivastoa Gibraltarilla maaliskuussa 1934, josta alus palasi Englantiin syyskuussa 1936. Englantiin palattuaan alus siirrettiin reserviin.


title: HMS Durban

text: Toisen maailmansodan syttyessä "HMS Durban" otettiin palvelukseen ja liitettiin Etelä-Atlantin osaston 9. Risteilijäviirikköön. Alus palveli Intian valtamerellä maaliskuussa 1940, jolloin se liitettiin osaksi Itäistä laivastoa Singaporessa. Alus sijoitettiin Malesian laivasto-osastoon yhdessä sisaralustensa "HMS Danaen" ja "HMS Dauntlessin" kanssa. Osaston tehtävänä oli valvoa saksalaisten kauppa-alusten liikkumista Hollannin Itä-Intian vesillä. "HMS Durbanin" valvonta-alue oli Badangin edustalla.


title: HMS Durban

text: Norjalainen tankkeri "Ole Jacob" ilmoitti joutuneensa saksalaisen kaapparin "Atlantiksen" hyökkäyksen kohteeksi 10. marraskuuta Ceylonin ja Sumatran pohjoiskärjen välillä. Kaapparin jahtaamiseksi kerättiin osasto, johon liitettiin risteilijät "HMS Durban", "HMS Capetown", HMAS "Canberra" sekä aseistettu kauppalaiva HMAS "Westralia". Osasto ei kuitenkaan tavoittanut kaapparia.


title: HMS Durban

text: "HMS Durban" ja "HMS Dragon" suojasivat saattueita Singaporen ja Sunda salmen välillä 1941. Helmikuussa alukset saattoivat RMS Queen Maryä, joka kuljetti australialaisia joukkoja Malesiaan.


title: HMS Durban

text: "HMS Durban" siirtyi Itäisen laivaston loppuosan mukana helmikuussa 1942 Singaporesta Jaavalle, koska Japani oli ulottanut hyökkäyksensä sataman alueelle. "HMS Durban" vaurioitui ennen poistumistaan ilmapommituksessa, mutta "HMS Dragonin" avustamana alus kykeni siirtymään Bataviaan, josta alus siirrettiin Colomboon korjattavaksi. Tilapäiskorjausten tultua tehdyksi alus purjehti New Yorkiin telakalle, jonne se saapui huhtikuussa. Yhdysvalloista "HMS Durban" palasi Englantiin, jossa alukselle tehtiin lisää muutostöitä Portsmouthin telakalla kesäkuusta elokuuhun.


title: HMS Durban

text: "HMS Durban" liitettiin palvelukseen otettaessa suojaamaan saattueita Britteinsaarten ja Etelä-Afrikan välillä. Alus sai pohjakosketuksen 8. joulukuuta 1942 Mombasan sataman suulla. Aluksen irrottamisen jälkeen se siirrettiin kuivatelakalle Bombayhin.


title: HMS Durban

text:
"HMS Durban" oli helmikuussa 1943 New Yorkissa telakalla ja kesäkuussa alus palasi Etelä-Afrikkaan ensin telakalle Simonstowniin ja sitten se siirrettiin Itäiseen laivastoon. Marraskuussa alus purjehti Englantiin ja se poistettiin palveluksesta ja siirrettiin reserviin.
"HMS Durban" oli yksi aluksista, jotka upottamalla muodostettiin aallonmurtaja Mulberryn satamaan Normandian maihinnousussa. Lopulta alus upotettiin 9. kesäkuuta 1944 Gooseberry 5 aallonmurtajaa suojaamaan keinotekoista satamaa Ouisrehamin edustalla Seinen lahdella. Hylky upposi yksitoista metriseen veteen.


title: Mihail Veller

text: Mihail Iosifovitš Veller (; 20. toukokuuta 1948 Kamjanets-Podilskyi, Ukrainan SNT , toisten tietojen mukaan Tšitan alue, Siperia Neuvostoliitto) on venäläinen kirjailija.


title: Mihail Veller

text: Veller syntyi upseerisperheeseen ja on asunut sekä matkustellut paljon eri puolilla Neuvostoliittoa sekä IVYä. Koulunsa hän päätti Mahiljoussa Valko-Venäjällä 1966. Hän opiskeli filologiaa Leningradin valtionyliopistossa. Kesällä 1969 hän matkusti ilman rahaa ja kulkulupia Leningradista Kamtšatkalle kuukaudessa. Seuraavana kesänä hän teeskenteli mielisairasta psykiatrisella osastolla.


title: Mihail Veller

text: Vellerin ensimmäinen kokoelmateos "Хочу быть дворником" (Haluan olla talonmies) ilmestyi vuonna 1983 Tallinnassa ja sai runsaasti huomiota. Veller on ollut varsin tuottelias. Hänen kertomuksiaan on julkaistu muun muassa äänikirjoina. Tunnetuimpia teoksia ovat Gogol-henkinen "Легенды Невского Проспекта" (Nevskin valtakadun legendoja) vuodelta 1993, kertomus "Всё о жизни" (Kaikki elämästä), joka keskittyy elämän mielettömyyksiin ja paradokseihin vuodelta 1998, romaanit "Гонец из Пизы" (Pisan lähetti) 2000, "Кассандра" (Cassandra) 2002 sekä "Перпендикуляр" (Kohtisuora) 2008. Velleriä ei ole kaupallisesti suomennettu.


title: Saldusin piiri

text: Saldusin piiri oli hallinnollinen alue Latviassa. Vuoden 2008 alussa alueen väkiluku oli 36 324. Väestöstä 84,0 prosenttia oli latvialaisia, 6,7 prosenttia liettualaisia ja 5,1 prosenttia venäläisiä. Saldusin pinta-ala on 2 076 neliökilometriä. Väestötiheys on 17,5 asukasta neliökilometriä kohden (vuoden 2008 alku). Latvian piirit lakkautettiin vuonna 2009 Latvian aluehallintouudistuksen yhteydessä.


title: SLUC Nancy

text: Stade Lorrain Université Club Nancy eli SLUC Nancy, on ranskalainen koripalloseura.


title: SLUC Nancy

text: Vaikkakin seura on jo yli 40 vuotta vanha, niin sen kaikki mestaruudet ovat 2000-luvulta. 1990-luvulla seura aloitti nousun kohti Ranskan kärkeä. Vuosikymmenen aikana se nousi 3.divisioonasta vuoteen 1995 mennessä Ranskan koripalloliigaan. Joukkue voitti 2002 Korać Cupin, joka on sen ainoa kansainvälinen mestaruus. 2006 seura pelasi ensimmäistä kertaa ULEB Eurocupissa. Kun seura voitti Ranskan mestaruuden 2008, pääsi se automaattisesti Euroliigaan. Kausi 2008-2009 oli myös seuran historian ensimmäinen Euroliiga-kausi.


title: Ligue Nationale de Basketball

text: Ligue Nationale de Basket (lyhyemmin LNB) on Ranskan korkein koripallosarja. Sarja on jaettu kahteen sarjatasoon: Pro A (korkein divisioona) ja Pro B (toiseksi korkein divisioona).


title: Ligue Nationale de Basketball

text: Pro A:n joukkueet pelaavat toisiaan vastaan kahdesti. Sarjan lopussa kahdeksan parasta seuraa pääsevät pudotuspeleihin. Kaudesta 2006-2007 kolme huonointa joukkuetta putoavat Pro B:hen. Pudotuspelien kaikki kierrokset ovat paras-kolmesta sarjoja. Ainoastaan mestaruudesta pelataan vain yksi peli.


title: Ligue Nationale de Basketball

text: Pro B:n joukkueet pelaavat toisiaan vastaan kahdesti. Kahdeksan parasta joukkuetta pääsevät pudotuspeleihin ja sarjan voittaja sekä mestari pääsevät Pro A:han. Pudotuspelien osat ovat kahden pelin mittaisia, mutta finaali on yhden pelin ottelu. Pro B:n kaksi huonointa joukkuetta tippuvat NM1-liigaan.


title: Luettelo Suomen virallisen albumilistan ykkösistä vuonna 1995

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 1995.


title: Parhaan leikkauksen Jussi

text: Parhaan leikkauksen Jussi on yksi Jussi-palkinnon palkintosarjoista.


title: Calouste Gulbenkianin säätiö

text: Calouste Gulbenkian -säätiö "()" on yksityinen mutta yleishyödyllinen portugalilainen säätiö. Sen tavoitteet ovat taiteiden, hyväntekeväisyyden, koulutuksen ja tieteiden alalla. Armenialaista alkuperää olleen öljyalan liikemiehen Calouste Sarkis Gulbenkianin testamentin määräyksestä perustetun säätiön säännöt on hyväksytty 1956.


title: Calouste Gulbenkianin säätiö

text: Säätiön keskuspaikka on Lissabonissa ja toimipisteitä lisäksi Britanniassa sekä Pariisissa. Vuonna 1969 käyttöön otetut tilat muodostuvat itse pääkonttorista ja museosta, ja niiden suunnittelijat ovat Ruy Athouguia, Pedro Cid ja Alberto Pessoa. Lisäksi alueella on säätiön hallinnon ja osastojen käytössä olevia tiloja, suuri auditorio, vaihtuvien näyttelyiden tila, kongressialue, jossa on auditorioita ja muita tiloja, sekä suuri rakennus, jossa ovat Calouste Gulbenkianin museo ja taidekirjasto. Rakennuskompleksi sijaitsee Gulbenkianin puistossa, jonka on suunnitellut Ribeiro Telles. Puiston toiseen päähän avattiin vuonna 1983 Nykytaiteen keskus, joka koostuu museosta ja opetuskeskuksesta. Tiedeinstituutti "Instituto Gulbenkian de Ciência" sijaitsee usean rakennuksen kompleksissa Oeirasissa Lissabonin laitamilla, lähellä Pombalin markiisin palatsia.


title: Calouste Gulbenkianin säätiö

text: Fundação Calouste Gulbenkian omistaa kokonaan portugalilaisen öljy-yhtiön Partexin.


title: Missouri-synodi

text: Missouri-synodi () on Yhdysvalloissa toimiva luterilainen kirkkokunta. Synodi on sitoutunut Raamattuun ja luterilaisiin tunnustuskirjoihin.


title: Missouri-synodi

text: Missouri-synodilla on 2,0 miljoonaa kastettua jäsentä. Missouri-synodiin kuuluu 6 046 seurakuntaa ja synodin alaisuudessa on yhteensä 6 055 pappia (2017). Synodi ei hyväksy naispappeutta. Missouri-synodilla on kymmenen yliopistoa ja kaksi pappisseminaaria. Synodin seurakunnilla on 90 "high schoolia", 811 K-8 -koulua (5–14-vuotialle tarkoitettuja) ja vajaa 1 200 esikoulua (2015).


title: Missouri-synodi

text: Missouri-synodi perustettiin 26. maaliskuuta 1847 Chicagossa, Illinoisissa. Se oli ensimmäiseen maailmansotaan asti pääosin amerikansaksalaisten saksankielinen kirkko. Synodin radioasema, KFUO, on toiminut vuodesta 1930 lähtien ja on maailman vanhin uskonnollinen radioasema. Missouri-synodin johtajana on vuodesta 2010 ollut Matthew C. Harrison.


title: Missouri-synodi

text: Synodin juuret juontavat Saksista 1830-luvulla Yhdysvaltoihin lähteneisiin luterilaisiin siirtolaisiin. Siellä useat luterilaiset pitivät Saksin maakirkkoa nimellisesti luterilaisena ja järkeisopillisena. Kirkon sisällä toimi luterilaista tunnustusta kannattavia pastoreita, joitten ympärille kerääntyi samanmielistä väkeä. Heidän parissaan syntyi ajatus muuttaa Yhdysvaltoihin, jossa voitaisiin vapaasti perustaa luterilaiseen tunnustukseen sitoutunut kirkko. Tätä joukkoa johti pastori Martin Stephan. Siirtolaisuus Saksasta Yhdysvaltoihin oli tuolloin melko yleistä.


title: Missouri-synodi

text: Vuonna 1838 lähti kohti Yhdysvaltoja noin 800 hengen joukko, johon kuului myös pastoreita. He asettuivat Missourin osavaltion pääkaupunkiin St. Louisiin ja sen lähistölle. Pian yhteisö joutui kuitenkin vaikeuksiin, sillä he päätyivät erottamaan johtajansa Stephanin, minkö seurauksena he olivat epätietoisia siitä, oliko heillä enää lainkaan oikeutta toimia seurakuntana. Tässä tilanteessa pastori C. F. W. Walther otti merkittävän roolin tehden asiasta perusteellisen teologisen tutkimuksen, joka sitten toimi ryhmän opillisena suunnannäyttäjänä. Tämä ryhmä toimi kantajoukkona niille seurakunnille, jotka vuonna 1847 järjestäytyivät Missouri-synodiksi.Missouri-synodin mukaan Raamattu eroaa kaikista muista maailman kirjoista siten, että se on Jumalan sanaa. Raamattu on Jumalan sanaa siksi, että sen eri kirjoitukset kirjoittaneet pyhät miehet kirjoittivat vain sen, mitä Pyhä Henki inspiraation kautta tahtoi heidän kirjoittavan. Synodin mukaan sanainspiraatio eli näkemys yksittäisistä Raamatun sanoistakin inspiroituina ei ole pelkkä teologinen päätelmä, vaan Raamatun itsensäkin opettama asia. Raamattua pidetään erehtymättömänä ja virheettömänä. Raamattu on annettu kristilliselle kirkolle uskon perustaksi. Siksi kaikki opit on johdettava sen perustalta.


title: Missouri-synodi

text: Synodi opettaa,että Jumala on kolmiyhteinen, eli että yksi oikea Jumala on sekä Isä, Poika ja Pyhä Henki kolmena erillisenä persoonana, mutta yksi jumalalliselta olemukseltaan, tasavertaisina voimassa, ikuisuudessa ja vallassa, koska jokainen persoona omistaa saman jumalaisen olemuksen kokonaisuudessaan. Synodin mukaan kaikki ne opettajat ja yhteisöt, jotka torjuvat kolminaisuusopin, ovat kristillisen kirkon ulkopuolella.


title: Missouri-synodi

text: Missouri-synodilla on 36 yhteistyökirkkoa ympäri maailman. Yhteistyökirkkona olo tarkoittaa sitä, että kyseisillä kirkoilla on täysi alttari- ja saarnatuolin yhteys Missouri-synodiin, eli kirkkojen jäsenet voivat osallistua toistensa jumalanpalveluksissa ehtoolliselle ja niiden pastorit voivat saarnata yhteistyökirkkojen jumalanpalveluksissa. Monet synodin yhteistyökirkoista ovat myös Kansainvälisen luterilaisen neuvoston jäseniä, joka on maailmanlaajuinen tunnustuksellisten luterilaisten kirkkojen yhteistyöjärjestö.Yhteistyökirkoista kolme sijaitsee Pohjois-Amerikassa, seitsemän Latinalaisessa Amerikassa, 11 Euroopassa, 8 Aasiassa ja 7 Afrikassa.


title: Luettelo Suomen virallisen singlelistan ykkösistä vuonna 1998

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 1998.


title: HMS Delhi

text: HMS Delhi (viirinumero D47) oli Britannian kuninkaallisen laivaston "Danae"-luokan kevyt risteilijä, joka palveli toisessa maailmansodassa. Alus otettiin palveluskäyttöön kesäkuussa 1919.


title: HMS Delhi

text: "HMS Delhi" liitettiin palvelukseen otettaessa lippulaivaksi Atlantin laivaston 1. Kevyt risteilijäviirikköön, jonka mukana alus palveli Itämerellä. Itämerellä alus oli amiraali Cowanin osaston lippulaivana. Alus osallistui maailmanympäripurjehdukseen, jossa esiteltiin Kuninkaallisen laivaston mahtia maailman merillä.


title: HMS Delhi

text: "HMS Delhi" liitettiin purjehdukselta palattuaan Välimeren laivastoon. Alus siirrettiin telakalle 18. marraskuuta 1924, missä se oli aina vuoteen 1926 saakka. Palvelukseen palattuaan alus liitettiin Kiinan aseman 1. Risteilijäviirikköön, missä alus palveli vuoden 1928 loppuun.


title: HMS Delhi

text: "HMS Delhi" liitettiin lippulaivaksi Amerikan ja Länsi-Intian aseman 8. Risteilijäviirikköön joulukuussa 1929. Alus liitettiin 1932 Välimeren laivaston 3. Risteilijäviirikköön, mistä alus palasi Englantiin maaliskuussa 1938 ja siirrettiin reserviin.


title: HMS Delhi

text: Toisen maailmansodan alkaessa "HMS Delhi" palasi palvelukseen ja liitettiin Kotilaivaston 12. Risteilijäviirikköön Pohjanmerellä ja Norjan rannikolla. Alus valtasi saksalaisen kauppalaivan "Rheingoldin" sekä pysäytti kauppalaiva "Mecklenburgin", jonka miehistö upotti aluksen ennen sen valtausta vielä ennen vuoden loppua.


title: HMS Delhi

text: "HMS Delhi" siirrettiin Gibraltarille Force H:hon alkuvuodesta 1940. Alus osallistui muun muassa operaatio Hurryn suojaamiseen heinäkuussa, kun laivaston ilmavoimien koneet hyökkäsivät Cagliarin lentokentille. Alus siirrettiin Force H:stä Etelä-Atlantin alueen komentajan alaisuuteen, kuitenkin tukikohtana edelleen Gibraltar. Aluksen tehtävänä oli toimia Vichyn Ranskan Länsi-Afrikkalaisiin alusmaihin (Kongo, Dakar) sijoitettuja laivastovoimia vastaan. Alus oli myös sulkemassa Gabonin rannikon satamia marraskuussa.


title: HMS Delhi

text: "HMS Delhi" oli muutettavana ilmatorjuntaristeilijäksi 3. toukokuuta -31. joulukuuta 1941 Brooklynin laivastontelakalla Yhdysvalloissa. Aluksen muutostyöt viimeisteltiin telakalla Englannissa huhtikuun alkuun mennessä. Palvelukseen palatessaan alus liitettiin osaksi Kotilaivastoa.


title: HMS Delhi

text:
Alukselle asennettiin muutostöissä viisi yksiputkista 5 tuuman 38 kaliiperin Mk 30 yhdysvaltalaista tykkiä, kaksi Mk 37 tulenjohtolaitetta, kaksi kaksi naulaista ja kahdeksan yksiputkista 20 millimetrin ilmatorjuntatykkiä. Alukselta poistettiin torpedoputket ja sille asennettiin täydellinen tutkajärjestelmä.
"HMS Delhi" osallistui marraskuussa Pohjois-Afrikan rannikolla operaatio Soihtuun osana keskimmäistä osastoa, joka suoritti maihinnousunsa Algeriaan. Maihinnousun aikana alukseen osui 20. marraskuuta 1942 Algiersin lahdella lentopommi, joka aiheutti pahoja vaurioita. Alus siirrettiin Englantiin telakalle korjattavaksi ja se palasi palvelukseen maaliskuun lopulla 1943 Välimerelle osallistuen maihinnousuihin Sisiliassa heinäkuussa ja Salernossa syyskuussa 1943 (operaatio Shingle) sekä Anziossa tammikuussa 1944. Salernon edustalla alus kolaroi risteilijä "HMS Ugandan" kanssa alusten väistellessä ilmapommitusta. Aluksen keula vaurioitui. Alus korjattiin merellä ja se pysyi palveluksessa sodan loppuun saakka


title: HMS Delhi

text: "HMS Delhi" oli huhtikuussa 1944 suojaamassa saattueita läntisellä Välimerellä ja elokuussa tukemassa maihinnousua Etelä-Ranskaan (operaatio Dragoon). Aluksella vaihdettiin vuoden alkupuoliskolla kaksi yksiputkista 20 millimetrin tykkiä kahteen sähkötoimiseen kaksiputkiseen. Alus siirrettiin seuraavaksi Adrianmerelle.


title: HMS Delhi

text: "HMS Delhi" joutui mahdollisesti moottoritorpedoveneen hyökkäyksen kohteeksi Splitin satamassa Kroatiassa 12. helmikuuta 1945. Hyökkäyksessä alukseen ei osunut, mutta viereisen maihinnousualuksen tuhoutuminen aiheutti kovan paineaallon, jolloin aluksen peräsin jumittui. Alus hinattiin Maltalle paikattavaksi.


title: HMS Delhi

text: "HMS Delhi" palasi Englantiin ja poistettiin palveluksesta Sheernessissa huhtikuussa 1945. Alus käytettiin maalilaivana, minkä jälkeen se myytiin romutettavaksi 22. tammikuuta 1948 ja se saapui Cashmorelle Newportiin romutettavaksi huhtikuussa ja se oli täysin romutettu lokakuuhun mennessä.


title: Viron venäläinen puolue

text: Viron venäläinen puolue (; ) oli toinen Viron kahdesta puolueesta, jotka ilmoittivat ajavansa vironvenäläisten asiaa. Puolue perustettiin 1993, ja se koki jatkavansa vuosina 1920–1940 toimineen Viron venäläisen kansallisliiton perinteitä. Puolue kiellettiin vuonna 1940 ja monet sen johdosta ja osa tavallisista jäsenistä joutuivat vainojen kohteiksi.


title: Viron venäläinen puolue

text: Puolueen nimi oli vuodelta 1994, jolloin se sai parlamenttivaaleissa 1994 edustajan Riigikoguun. Viron venäläisellä puolueella oli edustajia kunnan- ja kaupunginvaltuustoissa Tallinnassa, Paldiskissa, Narvassa, Kallasteessa ja Maardussa. Parlamenttivaaleissa 2003 ja 2007 puolue ei saanut valtiopäiväedustusta. Se jäi 5 %:n äänikynnyksen alle saaden enää vain 0,2 % äänistä. Viron venäläisen puolueen viimeisenä puheenjohtajana toimi Stanislav Tserepanov.


title: Viron venäläinen puolue

text: Viron venäläinen puolue päätti yhdistymisestä Sosiaalidemokraattisen puolueen kanssa 12. tammikuuta 2012.


title: Misterbianco

text: Misterbianco (italiaksi Misterbianco, sisiliaksi Mustarjancu) on kunta Catanian metropolikaupungissa, Sisiliassa, Etelä-Italiassa. Sen asukasluku on vajaat 50 000 ja pinta-ala 37 km². Kunta sijaitsee Etnatulivuoren juurella ja sen korkein kohta 210 m.


title: Misterbianco

text: Misterbiancon nimi juontuu Munasterium Album -nimisestä luostarista, joka sijaitsi kunnan tämänhetkisen keskustan alueella. Luostari kuitenkin tuhoutui Etnan purkauksessa vuonna 1669, jolloin tuhoutui myös kunnan vanha keskusta.


title: Axel Wiklund

text: Axel Walfrid Wiklund (20. marraskuuta 1872 Värtsilä – 10. joulukuuta 1940) oli suomalainen Turussa vaikuttanut liikemies ja kauppaneuvos.


title: Axel Wiklund

text: Wiklundin vanhemmat olivat urakoitsija Anders Wiklund ja Emma Bagarnäs. Hän pääsi ylioppilaaksi 1891 ja muutettuaan Turkuun avasi 1895 rautakaupan Eerikinkadun ja Kauppiaskadun kulmatalossa. Tästä rautakaupasta kehittyi "Oy Wiklund Ab" ja Axel Wiklund toimi tämän yrityksen toimitusjohtajana 1899-1918 ja yhtiön johtokunnan puheenjohtajana 1918-1940. Hän oli myös perustamassa "Rautakonttori Oy":tä ja oli sen hallintoneuvoston puheenjohtajana 1918-1940. Wiklund oli Turun kaupunginvaltuuston ja rahatoimikamarin jäsenenä sekä toimi Turun kauppiasyhdistyksen puheenjohtajana. Hän sai kauppaneuvoksen arvon 1920.


title: Axel Wiklund

text: Oy Wiklund Ab:n tavaratalo sirtyi Turun Osuuskaupan haltuun 1950-luvulla ja se toimii nykyisin "Sokos Wiklund" nimellä.


title: Right Round

text: Right Round on yhdysvaltalaisen rap-artisti Flo Ridan ensimmäinen single hänen toiselta albumiltaan "R.O.O.T.S.". Hän esittää kappaleen yhdessä Keshan kanssa. "Right Round" julkaistiin radiosoittoon 20. tammikuuta 2009 ja se on noussut listaykköseksi Yhdysvalloissa, Kanadassa, Australiassa, Irlannissa, Turkissa ja Isossa-Britanniassa. Kappale sisältää samplen Dead or Alive -yhtyeen vuoden 1984 hittikappaleesta "You Spin Me Round (Like a Record)".


title: Right Round

text: "Right Round" teki ensiesiintymisensä "Billboard Hot 100" -listalla sijalla 74 ja nousi ykköseksi 28. helmikuuta 2009 myytyään 636 000 digitaalista latausta ensimmäisen viikon aikana. Kyseessä oli suurin ensimmäisen viikon latausmäärä koskaan. Vanha ennätys oli joulukuulta 2007 niin ikään Flo Ridan esittämän "Low:n" nimissä. Toisella viikolla latauksia tuli vielä 460 000 lisää, mikä riitti kaikkien aikojen viikkolatausten määrässä kolmannelle sijalle. "Right Roundista" tuli nopeimmin miljoona kopiota myynyt kappale Yhdysvalloissa miljoonarajan ylityttyä vajaassa kahdessa viikossa. Se rikkoi vastaavan ennätyksen myös kahden miljoonan kohdalla, tuo raja ylittyi viiden myyntiviikon jälkeen. Yhteensä "Right Round" on ladattu 2 027 000 kertaa. "Billboard Hot 100" -listaa se on johtanut viiden viikon ajan.


title: Jussi-palkinnot 2000

text: Jussi-palkinnot 2000 jaettiin 20. helmikuuta 2000 Finlandia-talossa järjestetyssä Jussi-palkintojen jakotilaisuudessa vuoden 1999 elokuville. Gaalan juonsivat Satu Silvo ja Esko Salminen.


title: Jussi-palkinnot 2000

text: Yleisö-Jussin voitti "Häjyt".


title: Venetit

text: Venetit oli muinainen kansa, joka eli Galliassa, Bretagnen niemimaalla, joka roomalaisajalla tunnettiin nimellä Aremorica. Venetit rakensivat linnoituksia Aremorican etelärannikolle. Venetit olivat myös hyviä merenkulkijoita.


title: Venetit

text: Julius Caesar pakotti meren rannalla asuneet gallialaiset antautumaan vuonna 57 eaa. Venetit antoivat Caesarille panttivankeja ja solmivat liiton roomalaisten kanssa. Venetit nousivat kuitenkin kapinaan vuonna 56 eaa. Caesar yritti aluksi vallata venetien kaupungit yksi kerrallaan, mutta venetit siirsivät vain asukkaat muihin kaupunkeihin meritse. Caesar antoi rakentaa laivaston ja Decimus Junius Brutus Albinuksen johdolla roomalaisten laivasto kukisti venetit. Tämän jälkeen venetien kaupungit vallattiin ja asukkaat joko surmattiin tai myytiin orjiksi.


title: Jason Donovan

text: Jason Sean Donovan (s. 1. kesäkuuta 1968 Malvern) on australialainen näyttelijä ja poplaulaja. Donovanin levyjä on myyty Britanniassa yli 3 miljoonaa kappaletta ja hänen esikoisalbuminsa "Ten Good Reasons" oli 1,5 miljoonan myynnillään Britannian myydyin albumi vuonna 1989. Alun perin australialaisesta "Neighbours"-saippuasarjasta julkisuuteen nousseella Donovan on tehnyt myös neljä Britannian singlelistaykköstä. Yksi näistä oli toisen "Neighbours"-tähden Kylie Minoguen kanssa laulettu duetto ”Especially for You”. 2000-luvulla Donovan keskittyi näyttelemiseen televisiossa ja lavamusikaaleissa. Donovanilta ilmestyi kuitenkin 15 vuoden tauon jälkeen uusi studioalbumi "Let It Be Me" marraskuussa 2008.


title: Luettelo Suomen virallisen singlelistan ykkösistä vuonna 1997

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 1997.


title: Le Mans Sarthe Basket

text: Le Mans Sarthe Basket on ranskalainen koripalloseura, joka sijaitsee Le Mansissa. Se pelaa Ranskan koripallon korkeimmalla tasolla, Ligue Nationale de Basketballissa.


title: Le Mans Sarthe Basket

text: Joukkueen ensimmäinen mestaruus on vuodelta 1964, kun se voitti Ranskan Cupin. Seura pääsi myös lähivuosina Ranskan Cupin finaaleihin. Ensimmäisen Ranskan mestaruuden seura voitti 1978 ja jatkoa tuli heti seuraavan vuonna. Vuonna 1982 joukkue voitti taas Ranskan mestaruuden, mutta iloa ei kauan kestänyt kun joukkueen valmentaja Bob Purkasher kuoli auto-onnettomuudessa. Joukkue joutui myös putoamaan alemmalle tasolle, mutta nousi 1991 takaisin korkeimmalla sarjatasolle. 2000-luvulla joukkue oli taas samanlaisessa vedossa kuin pimeällä 1990-luvulla. 2004 joukkue voitti Ranskan Cupin ja oli samalla sarjaykkönen. Kaksi vuotta sen jälkeen Le Mans voitti historian neljännen mestaruutensa. Kausiksi 2007-2009 se pääsi takaisin Euroopan eliitiin ja Euroliigaan. Joukkueella on viime ajat ollut vaikeuksia taloutensa kanssa, mutta nyt joukkueen pitäisi olla kuivilla vesillä.


title: Yrjö Tapper

text: Yrjö Tapper (19. elokuuta 1932 Saarijärvi – 29. joulukuuta 2014 Tampere) oli suomalainen lavastaja. Hän syntyi Aino (o.s. Virta, 1899–1982) ja Vihtori (1897–1970) Tapperin neljäntenä lapsena. Hänen veljiään olivat Marko (myöhemmin kirjailija Marko Tapio, 1924–1973), Harri (kirjailija, 1929–2012) ja Kain (kuvanveistäjä, 1930–2004).


title: Yrjö Tapper

text: Ennen lavastajanuraansa Tapper työskenteli muun muassa uitto- ja metsätyömiehenä sekä opettajana Saarijärven Konttimäen kansakoulussa 1953–1954. Kirjailija Harri Tapperin mukaan Yrjö oli veljeksistä urheilijana monipuolisin. Hän voitti piirimestaruuksia muun muassa maastojuoksussa ja hiihdossa. Toisin kuin muut veljekset, Yrjö oli myös mäkimies, voittaen SM-pronssia yhdistetyssä 20-vuotiaiden sarjassa. Muita Yrjö Tapperin urheilulajeja olivat pesäpallo ja soutu.


title: Urho Toivola

text: Urho Vilpitön Konstantin Toivola (vuoteen 1906 Kröger; 17. lokakuuta 1890 Heinola – 11. syyskuuta 1960 Helsinki) oli suomalainen toimittaja, Edistyspuolueen kansanedustaja ja diplomaatti. Hän edusti vasemmistoliberalismia, niin kutsuttua jakobinismia.


title: Urho Toivola

text: Toivolan vanhemmat olivat rovasti David Konstantin Kröger ja Anni Koponen. Hän pääsi ylioppilaaksi 1909 ja valmistui filosofian kandidaatiksi 1914. Toivola toimi "Pohjanlahti"-lehden toimittajana Raumalla 1915, "Helsingin Sanomien" toimittajana ja Nuorsuomalaisen puolueen puoluesihteerinä 1916–1917, elintarvehallituksen virkamiehenä 1917–1918 sekä Osuusliike Elannon kirjallisena sihteerinä ja Edistyspuolueen sihteerinä 1918–1919.


title: Urho Toivola

text: 1920-luvun alkupuolella Toivola oli Suomen Lontoon-lähetystön lähetystösihteerinä 1921–1922, Pariisin-lähetystön lähetystösihteerinä ja Suomen edustajana Kansainliitossa 1922–1925 sekä Kansainliiton yleiskokouksen Suomen valtuuskunnan sihteerinä 1922–1924. Toivola oli sitten "Turun Sanomien" päätoimittajana 1925–1937 ja "Elanto"-lehden päätoimittajana 1937–1938 sekä "Le Nord" -lehden päätoimittajana 1938. Siirryttyään uudelleen ulkoministeriön palvelukseen Toivola oli ministeriön sanomalehtiosaston päällikkönä 1938–1939, valtioneuvoston tiedotuskeskuksen päällikkönä 1939, va. asiainhoitajana Oslossa 1940 ja jatkosodan aikana lähetystöneuvoksena Washingtonissa 1941–1944. Sodan jälkeen Toivola oli Suomen lähettiläänä Ottawassa 1947–1952 ja Prahassa sekä Wienissä 1953–1957.


title: Urho Toivola

text: Toivola oli kansanedustajana 1933–1936 Turun läänin eteläisestä vaalipiiristä. Hän oli presidentinvalitsijamiehenä vuosien 1931, 1937 ja 1940 presidentinvaaleissa. Hän kuului myös Turun kaupunginvaltuustoon ja oli jäsenenä Nuorsuomalaisen puolueen keskustoimikunnassa ja myöhemmin Edistyspuolueen puoluetoimikunnassa.


title: Urho Toivola

text: Toivola oli naimisissa 1913–1949 Lyyli Elisabeth (Rakel) Kansasen kanssa. Suurlähettiläs Joel Toivola oli heidän poikansa. Jäätyään leskeksi Urho Toivola meni 1951 uudelleen naimisiin filosofian kandidaatti Rakel Ilona Kansasen kanssa.


title: Charlotte’s Web

text: Charlotte’s Web on seuraavien teosten alkuperäisnimi:


title: Luettelo Suomen virallisen singlelistan ykkösistä vuonna 1996

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 1996.


title: Syvään valoon

text: Syvään valoon on Uniklubin neljäs albumi. Se julkaistiin 4. maaliskuuta 2009. Albumilta julkaistiin single ”Polje” ja myöhemmin toisena singlenä ”Kukka”. "Syvään valoon" nousi julkaisuviikollaan Suomen virallisen albumilistan sijalle 3.


title: Luettelo Suomen virallisen singlelistan ykkösistä vuonna 1995

text: Tämä on luettelo Suomen virallisen singlelistan kärkipaikkaa hallussaan pitäneistä artisteista ja singleistä vuonna 1995.


title: Siittiöiden DNA-testi

text: Siittiöiden DNA-testiä käytetään miehestä johtuvan lapsettomuuden tutkimiseen. Useiden tutkimusten mukaan siittiöiden DNA:n pilkkoutumisella on merkittävä vaikutus miehen hedelmällisyyteen. DNA:n pilkkoutuminen estää siittiötä hedelmöittämästä munasolua tai estää alkion kehityksen raskauden aikana. Se voi pahimmassa tapauksessa johtaa raskauden keskeytymiseen.


title: Siittiöiden DNA-testi

text: DNA-testi tehdään tuoreesta spermanäytteestä. Siitä nähdään helposti ja nopeasti, kuinka monta prosenttia sperman siittiöiden DNA:sta on pilkkoutunut. Siemenneste on normaalia, jos alle 15 prosentissa siittiöistä on DNA:n rakenteen vaurioita. Jos pilkkoutumista on 16–30 prosentilla siittiöistä, voi raskaus edelleen alkaa luonnollisin keinoin. Yli 30 prosentin pilkkoutuminen heikentää merkittävästi siittiöiden kykyä hedelmöittää munasolu. Testiä suositellaan lapsettomuudesta kärsiville pariskunnille, joille hedelmöityshoidot eivät ole tuoneet apua tai joilla syytä lapsettomuuteen ei tiedetä.


title: Einar Ahlman

text: Gustaf Einar Ahlman (6. marraskuuta 1872 Pöytyä – 8. maaliskuuta 1937 Kuusankoski) oli suomalainen vuorineuvos, joka oli Kymin Oy:n toimitusjohtajana.


title: Einar Ahlman

text: Ahlmanin vanhemmat olivat Pöytyän kirkkoherra, rovasti Gustaf Julius Ahlman (1847–1896) ja Mathilda Elisabeth Bergroth. Hän pääsi ylioppilaaksi 1891 Turun lyseosta ja valmistui Helsingin yliopistosta filosofian kandidaatiksi ja maisteriksi 1894 sekä suoritti siellä oikeustutkinnon 1898. Ahlman sai varatuomarin arvon 1901.


title: Einar Ahlman

text: Ahlman toimi asianajajana Tampereella 1905–1913 ja oli Pohjoismaiden Osakepankin Tampereen konttorin johtajana 1913–1918. Kymi-yhtiön toimitusjohtajana hän oli 1918–1937. Ahlman sai vuorineuvoksen arvon 1925.


title: Einar Ahlman

text: Ahlman uudisti Kymin Osakeyhtiön hallintoa ja hänestä tuli toimitusjohtajuuden lisäksi myös yhtiön hallituksen puheenjohtaja vuonna 1929. Tampereen kaupunginvaltuuston puheenjohtajana hän oli vuosina 1909–1911 ja 1916–1918 sekä valtuustossa vuodet 1908–1918.


title: Abyi

text: Abyi () eli Abyj () on maalaiskunta ("nasleg") ja sen keskuskylä Abyin ulusissa Sahan tasavallassa. Se sijaitsee ulusin eli piirin keskiosassa, Indigirkan sivujoen Ujandinan eteläpuolella, 70 kilometriä piirikeskuksesta Belaja Gorasta lounaaseen. Kunnan alue on järvirikasta seutua. Kunnan keskuskylän Abyin lisäksi siihen kuuluu Djoskun kylä, joka sijaitsee 25 kilometriä keskuskylästä länteen.


title: Abyi

text: Asukasluvun kehitys:


title: Abyi

text: Vuonna 2001 väestöstä asui keskuskylässä Abyissä 554 ja Djoskussa 86 henkeä. Vuonna 2007 luvut olivat 468 ja 67. Vuoden 2011 alussa kunnan 527 asukkaasta lapsia oli 150, työttömiä 28, eläkeläisiä 87 ja invalideja 39.


title: Abyi

text: Abyissä on koulu, terveyskeskus, kauppa ja klubi. Paikkakunnalla harjoitetaan poronhoitoa, kalastusta ja turkiseläinten metsästystä.


title: Hans Ahlström

text: Hans Erik Gunnar Ahlström (18. kesäkuuta 1904 Helsinki – 19. marraskuuta 1960 Noormarkku) oli suomalainen vuorineuvos, joka toimittuaan pitkään A. Ahlström Oy:n Karhulan tehtaitten johtajana nousi koko Ahlström-konsernin pääjohtajaksi Harry Gullichsenin jälkeen 1954.


title: Hans Ahlström

text: Hans Ahlström oli Kauttuan paperitehtaan johtajan Bertel Ahlströmin vanhin poika. Hänen äitinsä oli Ruth Björkenheim, joka meni vuonna 1919 uusiin naimisiin vuorineuvos Gösta Serlachiuksen kanssa.


title: Hans Ahlström

text: Ahlström valmistui insinööriksi (Bachelor of Science, Technology) vuonna 1927 Manchesterin teknillisessä korkeakoulusta. Työskenneltyään perhekonsernin yrityksissä Kauttualla ja Karhulassa hän nousi Karhula Oy:n toimitusjohtajan Anders Kramerin apulaiseksi vuonna 1932. Kolme vuotta myöhemmin hänestä tuli Karhulan lasitehtaan johtaja. Kramerin jäätyä eläkkeelle vuonna 1942 Hans Ahlströmista tuli hänen seuraajansa. A. Ahlström Oy:n johtajaksi Ahlström nousi vuonna 1951 ja pääjohtajaksi Gullichsenin kuoltua vuonna 1954. Ahlströmin pääjohtajakaudella konserni menestyi, ja yrityksen liikevaihto ja tuottavuus nousivat huomattavasti.


title: Hans Ahlström

text: Hans Ahlströmin puoliso oli Marjatta Sibelius (1901–1989), joka oli Jean Sibeliuksen veljen, ylilääkäri Christian Sibeliuksen tytär.


title: Miro Honkanen

text: Miro Honkanen on suomalainen näyttelijä. Hän on opiskellut Tampereen yliopiston näyttelijäntyön laitoksella. Hän on työskennellyt Vaasan kaupunginteatterissa 1995–1998, Seinäjoen kaupunginteatterissa 2004–2008 ja Palatsiteatterissa Tampereella vuodesta 2009 sekä tehnyt vierailuja Uuteen Iloiseen Teatteriin ja Komediateatteri Arenaan.


title: Majyar

text: Majyar (, ) on nasleg eli maalaiskunta Abyin ulusissa Sahan tasavallassa. Se sijaitsee ulusin eli piirin eteläosassa, Indigirkajoen varrella, 280 kilometriä piirikeskuksesta Belaja Gorasta lounaaseen. Kyläalueen keskuskylä on Kebergene.


title: Majyar

text: Asukasluvun kehitys:


title: Majyar

text: Kebergenessä on koulu, terveyskeskus, kauppa ja klubi. Paikkakunnalla harjoitetaan poronhoitoa, kalastusta ja turkiseläinten metsästystä.


title: Mugurdah

text: Mugurdah (, ) on maalaiskunta (nasleg) Abyin ulusissa Sahan tasavallassa. Se sijaitsee ulusin länsiosassa, Indigirkaan laskevan Ujandinan varrella, 160 kilometriäpiirikeskuksesta Belaja Gorasta lounaaseen. Mugurdahin kunta rajoittuu idässä Abyiin kuntaan ja etelässä Majyariin. Mugurdahin kunnan keskuskylä on Syagannah.


title: Mugurdah

text: Asukasluvun kehitys:


title: Mugurdah

text: Syagannahissa on koulu, terveyskeskus, kauppa ja klubi. Paikkakunnalla harjoitetaan poronhoitoa, kalastusta ja turkiseläinten metsästystä.


title: Uolbut

text: Uolbut ( ja ) on maalaiskunta (nasleg) Abyin ulusissa eli Abyin piirissä Sahan tasavallassa. Se sijaitsee piirin itäosassa Indigirkaan laskevien Om-Jurjah- ja Buor-Jurjah -jokien varsilla. Kunnan keskuskylä Kijeng-Kjujol () sijaitsee 80 kilometriä piirikeskuksesta Belaja Gorasta etelään.


title: Uolbut

text: Asukasluvun kehitys:


title: Uolbut

text: Kijeng-Kjujolissa on koulu, terveyskeskus, kauppa ja klubi. Paikkakunnalla harjoitetaan poronhoitoa, kalastusta ja turkiseläinten metsästystä.


title: All We Know Is Falling

text: All We Know Is Falling on Paramoren debyyttialbumi. Albumi julkaistiin heinäkuussa 2005. Albumia tehtiin vuosina 2004–2005. Albumi sai suuriksi osiksi hyvää palautetta monissa arvosteluissa. Koko levyn kesto on 35:47. Kaikki albumin sisältämät kappaleet on kirjoittanut yhtye itse. Levy rikkoi kultarajan Yhdysvalloissa 20. lokakuuta 2009.


title: Luettelo suomalaisesta nimipäiväkalenterista poistetuista etunimistä

text: Tämä on luettelo suomalaisesta nimipäiväkalenterista poistetuista etunimistä. Luettelossa olevat nimet ovat olleet osa suomalaisen nimipäiväkalenterin nimilistaa, mutta ne on poistettu esimerkiksi harvinaisuuden takia.


text: Luetteloon ei ole merkitty suomenruotsalaisesta nimipäiväkalenterista poistettuja etunimiä. Osalla nimipäiväkalenterista poistetuista, useimmiten ruotsinkielisiksi katsotuilla etunimillä, on nimipäiväpaikka suomenruotsalaisessa nimipäiväkalenterissa. Osa nimipäiväkalenterista poistetuista etunimistä on voitu palauttaa myöhemmin takaisin nimipäiväkalenteriin, esimerkiksi nimen yleistyessä.


text: Suomalaiseen nimipäiväkalenteriin on tehty tarkistuksia 1900-luvun alusta 1950-luvulle noin 20 vuoden välein ja myöhemmin noin 10 vuoden välein. Vuodesta 1995 alkaen kalenteria on tarkistettu viiden vuoden välein. Tarkistuksien ensisijainen syy on se, että Suomi on yksi niistä maista, jossa on tapana juhlistaa nimipäivää.


text: Suomenkielisen väestön etunimistö suomalaistui kansallisuus- ja suomalaisuusaatteen myötä melko perinpohjaisesti vuosien 1880–1930 aikana. Suurimmat muutokset nimipäiväkalenteriin tehtiin vuosina 1890, 1908 ja 1929. Vuonna 1929 nimipäiväkalenteriin tehtiin erityisen suuria muutoksia, mikä muutti selvästi suomalaisen ja suomenruotsalaisen kalenterin nimipäiviä. Tuolloin suomalaisesta nimipäiväkalenterista poistettiin varsin suuri joukko ruotsinkielisiksi katsottuja nimiä, mutta ne jäivät yleisesti suomenruotsalaiseen nimipäiväkalenteriin. Poistettujen nimien tilalle otettiin vielä suurempi määrä uusia ja varsinkin omakielisiksi katsottuja nimiä. Tällöin almanakkaan otettiin joukko sellaisiakin muinaissuomalaisia nimiä, jotka eivät olleet tulleet uudestaan käyttöön, mutta jotka tällä tavoin yritettiin saada elvytetyiksi.


text: Monet kalenteriin lähes käyttämättömiksi jääneet nimet kuitenkin poistettiin almanakasta 1950-luvun alussa, ja tilalle otettiin jo yleistyneitä. Sitä vastoin myöhemmissä muutoksissa (1964, 1973, 1984 sekä vuodesta 1995 lähtien joka viides vuosi) nimiä on pääasiassa vain lisätty sekä muutamia myös siirretty päivältä toiselle; vain harvoja nimiä kuten Augusta, Klemetti, Mataleena ja Roine on enää vuoden 1960 jälkeen poistettu kalenterista.


text:
1980-luvulta lähtien nimipäivälistan tarkistuksessa on noudatettu periaatetta, että jos uuden etunimen on saanut noin 1 000 lasta ja suurelta osin ensimmäiseksi etunimeksi, nimi pyritään lisäämään suomalaiseen nimipäiväkalenteriin.
Rajan ylittäneiden nimien sijoittamista kalenteriin voivat vaikeuttaa seuraavat ehdot:Viime vuosikymmeninä monet aiemmin poistetuista etunimistä ovat kuitenkin yleistyneet uudelleen, koska vieraskieliset nimiasut ovat olleet suosiossa. Nimipäiväkalenteriin ne on sijoitettu useimmiten entisille paikoilleen, jolloin ne ovat tavallisesti joutuneet jonkin yleisen omakielisen nimen rinnalle.


title: Samu Heikkilä

text: Samu Heikkilä (s. 31. heinäkuuta 1971 Karstula) on suomalainen elokuvaleikkaaja, -äänisuunnittelija ja käsikirjoittaja. Hän on voittanut parhaan leikkauksen Jussi-palkinnon neljästi, elokuvista "Levottomat", "Paha maa", "Valkoinen kaupunki" ja "Häiriötekijä". Hän on ollut ehdolla palkintoon myös elokuvista "Miehen työ", "Kukkia ja sidontaa", "Kuutamolla", "Postia pappi Jaakobille", "8-pallo", "Toiset tytöt" ja "Jättiläinen". Heikkilä on saanut Jussi-palkinnon myös Janne Laineen ja Kirka Sainion kanssa parhaasta äänisuunnittelusta elokuvaan "Paha maa". Vuonna 2005 hänelle myönnettiin elokuvataiteen valtionpalkinto yhdessä ohjaaja Aku Louhimiehen ja elokuvaaja Rauno Ronkaisen kanssa. Marraskuussa 2013 Samu Heikkilän käsikirjoitus "Miss Zahra" valittiin kärkikolmikkoon Novellielokuva 2014 kilpailussa. Elokuva sai ensi-iltansa syksyllä 2014.


title: Samu Heikkilä

text: Vuonna 2016 Samu Heikkilälle myönnettiin synnyinkuntansa Karstulan vuosittain jakama tunnustus Karstulan Kopes.


title: Urasalah

text:
Urasalah () eli "Urahalaax" () on nasleg eli maalaiskunta Abyin ulusissa Sahan tasavallassa Venäjällä. Se sijaitsee ulusin eli piirin pohjoisosassa, Indigirkajoen varrella. Kunnan keskuskylä Suturuoha () sijaitsee vain kilometrin verran piirikeskuksesta Belaja Gorasta phjoiseen, Indigirkan vastarannalla.
Asukasluvun kehitys:


title: Urasalah

text: Suturuohassa on koulu, terveyskeskus, kauppa ja klubi. Paikkakunnan tärkeimmät elinkeinot ovat poronhoito, kalastus ja turkiseläinten metsästys.


title: Lasten liikennelaulu

text: Lasten liikennelaulu on Georg Malmsténin säveltämä ja Helena Eevan (nimimerkillä Asser Tervasmäki) sanoittama lastenlaulu, jonka sanoitus on liikenneaiheinen. Se tunnetaan myös kertosäkeensä alkusanojen nimellä "Muista aina liikenteessä".


title: Lasten liikennelaulu

text: Malmstén teki laulusta ensimmäisen levytyksen 1955. Kappaleen ovat levyttäneet myöhemmin muun muassa Kirka ja Helena Miller. Laulun uudet versiot ovat olleet myyntilistojen kärjessä vielä 50 vuotta myöhemminkin.


title: Lasten liikennelaulu

text: Tapaturmantorjuntayhdistyksen liikennejaos Talja teki sen pohjalta koulukäyttöön tarkoitetun liikennevalistuselokuvan vuonna 1960.


title: Jaakobintikapuut

text: Jaakobintikapuut ovat lähinnä koristeena käytetty sähköinen rakennelma joka koostuu kahdesta vierekkäin olevasta, toisistaan ylöspäin erkanevasta V:n muotoon asetetuista metallitangosta joihin johdetaan suurjännite, joka usein vaatii tarkkuutta hengenvaarallisuutensa vuoksi.


title: Jaakobintikapuut

text: Suurjännite muodostaa valokaaren Jaakobintikapuiden alaosaan, siihen missä metallitangot ovat lähinnä toisiaan, ja valokaari lähtee kiipeämään tankojen välissä ylöspäin, samalla pidentyen ja muodostaen valoefektin.


title: Jaakobintikapuut

text: Tarpeeksi ylös tullessaan, ilman johtokyvyn loputtua valokaari syttyy taas tankojen alaosaan ja jatkaa siitä ylöspäin.


title: Jaakobintikapuut

text: Tavallisesti Jaakobintikapuut toimivat ilman erillistä sytytintä, jos tangot ovat alhaalta tarpeeksi lähellä toisiaan. Joissakin tapauksissa voidaan kuitenkin käyttää erillistä sytytyselektrodia tikapuiden alla ionisoimaan ilman jolloin valokaari voi syttyä.


title: Jaakobintikapuut

text: Jaakobintikapuut ovat varsin yksinkertainen laite, joka on helppo koota itse. Se onkin suosittu elektroniikkaharrastajien rakennelma, jota virroitetaan esimerkiksi neonvalaisinten sytytysmuuntajalla, televisiosta otetulla juovamuuntajalla, tai muulla vastaavalla suurjännitettä antavalla muuntajalla.


title: Jaakobintikapuut

text: Jaakobintikapuut tarvitsevat useiden kilovolttien jännitteen syttyäkseen, ja valokaarten pituus riippuu siihen syötettävästä jännitteestä.


title: Jaakobintikapuut

text: Jaakobintikapuut olivat 1950- ja 1960-luvuilla tyypillinen laite, jota esiteltiin ja tutkittiin kouluissa fysiikantunneilla. Jaakobintikapuita nähdään usein myös kyseisen ajan elokuvissa ”hullujen tiedemiesten” työpajoilla.


title: Jaakobintikapuut

text: Jaakobintikapuut ovat nimetty Raamatussa mainittujen taivaaseen johtavien tikapuiden mukaan.


title: Warhammer 40,000: Dawn of War

text: Warhammer 40 000: Dawn of War on Relic Entertainmentin kehittämä Warhammer 40,000-maailmaan sijoittuva reaaliaikainen strategiapeli.


title: Warhammer 40,000: Dawn of War

text: Pelille on kolme lisäosaa:


title: Warhammer 40,000: Dawn of War

text: Pelille on jatko-osa .


title: Ledung

text: Ledung tai leding (muinaisruotsiksi leþunger, muinaisnorjaksi leiðangr) oli keskiajalla Pohjoismaissa käytössä ollut puolustusjärjestelmä. Se tarkoitti asepalvelusta merivoimissa tai laivojen varustamista sotaa varten.


title: Ledung

text: Ledung-laitoksen alkuperästä on eri teorioita. Laitoksen perustaminen on ajoitettu joskus viikinkiajan lopulle, joskus vasta 1100-luvun lopulle tai 1200-luvun alkuun.


title: Ledung

text: Ruotsissa ledung merkitsi alun perin kansalaisten sotatilanteessa muodostamaa laivastoa, joka oli kuninkaan käytössä. Ledung kutsuttiin kokoon maan ollessa sodassa tai muiden valtioiden tai merirosvojen uhkaamana. Ledung ei ulottunut koko Ruotsin valtakunnan alueelle, eikä se toiminut yhtenäisesti maan eri osissa. Ledung-järjestelmä alkoi vähitellen jäädä pois käytöstä 1200-luvulta lähtien, ja se korvattiin osin verolla.


title: Ledung

text: Anglosaksien Englannissa oli käytössä vastaava järjestelmä nimeltään fyrd.


title: István Bibó

text: István Bibó (7. elokuuta 1911 Szeged, Unkari – 10. toukokuuta 1979 Budapest, Unkari) oli unkarilainen poliitikko, sosiologi ja lakimies.


title: István Bibó

text:
Unkarin kansannousun aikana hän toimi ministerinä Imre Nagyn johtamassa Unkarin kansallisessa hallituksessa. Kun Neuvostoliitto kumosi laillisen hallituksen, Bibó oli viimeinen ministeri, joka poistui parlamenttitalosta. Hän pysyi rakennuksessa ja kirjoitti julistuksen "Vapaudelle ja Totuudelle" ennen joutumistaan vangituksi.
Hän toimi myöhemmin János Kádárin hallituksessa vuonna 1963.


title: Ostsiedlung

text: Ostsiedlung (”idän asuttaminen”) tarkoittaa saksankielisten väestöryhmien levittäytymistä keskiajalla Keski- ja Itä-Euroopan alueille, joilla asuivat slaavit, unkarilaiset, romanialaiset ja baltit.


title: Paid tha Cost to Be da Bo$$

text: Paid tha Cost to Be da Bo$$ on rap -artisti Snoop Doggin kuudes studioalbumi, joka julkaistiin 26. marraskuuta 2002.


title: George Miller

text: George Miller (s. 3. maaliskuuta 1945 Brisbane, Australia) on australialainen elokuvaohjaaja ja -tuottaja. Alkuperäiseltä koulutukseltaan hän on lääkäri.


title: George Miller

text: Parhaiten Millerin ohjaamista elokuvista muistetaan "Mad Max" -sarja, Babe-porsaasta kertovat kaksi elokuvaa sekä pingviineistä kertova animaatioelokuva "Happy Feet". Miller on ohjannut myös lukuisia televisiosarjoja sekä tuottanut monia elokuvia uransa aikana.


title: George Miller

text: Millerin veli Bill Miller on elokuvatuottaja.


title: Sanni

text: Sanni on suomalainen naisen etunimi. Nimi on muunnelma Susannasta tai Sandrasta.


title: Sanni

text: Susannan alkuperä on heprean liljaa merkitsevässä sanassa. Sandra puolestaan juontaa Aleksandrasta, jonka taustalla on ”puolustavaa miestä” merkitsevä kreikkalainen miehen nimi Alexandros.


title: Sanni

text: Väestörekisterikeskuksen mukaan Sanni-nimen suosio on vaihdellut eri vuosikymmeninä. Vuoden 2009 loppuun mennessä Suomessa on rekisteröity 9 781 Sanni-nimistä naista.


title: Ristinselkä

text: Ristinselkä (joissakin kartoissa Ristiselkä, mutta tätä nimeä pidetään huonompana) on yksi Päijänteen suurimmista selistä. Se sijaitsee järven pohjoisosassa Muuratsalon saaren eteläpuolella, Jyväskylän (aikaisemmin Korpilahden), Muuramen ja Toivakan kunnissa. Pohjoisessa se yhtyy Hauhonselkään.


title: Ristinselkä

text: Ristinselässä, Toivakan kunnan alueella Rappukallion edustalla on Suomen sisävesien syvin tunnettu kohta. Sen syvyys on 95,4 metriä. Merenkulkulaitoksen syvyyskartassa on ollut painettuna syvyysluku 104 metriä, mikä perustui vanhan luotauskartan merkinnän lukuvirheeseen.


title: Ristinselkä

text: Ristinselän nimi perustuu mahdollisesti sen sijaintiin ristimäisen vesialueen keskuksena. Ristin sakarana itään on Rutalahti, Länteen Hautalahti, pohjoiseen pitkulainen Hauhonselkä ja etelään Päijänteen kahden kapeimman kohdan välissä sijaitseva Mustanselkä.


title: Ristinselkä

text: Ristinselän eteläpuolella Rutalahtea ja Mustanselkää erottaa toisistaan Rutaniemi Korpilahdella Oittilassa. Niemessä on laajoja louhikkoalueita ja suuria korkeuseroja. Rutaniemi on saaristoaluetta.


title: Guitar Hero: Modern Hits

text: Guitar Hero: Modern Hits on vuonna 2009 julkaistu "Guitar Hero" -pelisarjaan kuuluva musiikkipeli. Peli julkaistiin Nintendo DS:lle. Peli on jatko-osa "ille".


title: Dwars door Vlaanderen

text: Dwars door Vlaanderen on yksipäiväinen maantiepyöräilykilpailu, joka käydään Flanderissa, Belgiassa. Se järjestetään maaliskuun lopulla tai huhtikuun alussa, aina keskiviikkona puolitoista viikkoa ennen Flanderin ympäriajoa. Kilpailun maali sijaitsee Waregemissa. Semiklassikkona pidettävä kilpailu on vuodesta 2017 kuulunut UCI World Touriin. Aiemmin se kuului UCI Europe Touriin, ja oli vuosina 2013–2016 kategorialuokitukseltaan 1.HC (eli UCI World Tourin jälkeen seuraavaksi korkeimman tason kilpailu), oltuaan vuoteen 2012 saakka tasoltaan 1.1.


title: Dwars door Vlaanderen

text: Kilpailu järjestettiin ensimmäisen kerran vuonna 1945. Se tunnettiin aluksi nimellä Dwars door België.


title: AnnaLynne McCord

text: AnnaLynne McCord (s. 16. heinäkuuta 1987 Atlanta, Georgia, Yhdysvallat) on yhdysvaltalainen näyttelijä. Hänet tunnetaan muun muassa televisiosarjoista "Muodon vuoksi" ja "90210".


title: AnnaLynne McCord

text: McCord syntyi Atlantassa. Hän kävi kotikoulua ja valmistui high schoolista 15-vuotiaana.


title: AnnaLynne McCord

text: Vuonna 2008 hän näytteli kauhuelokuvassa "Day of the Dead". Hän on vieraillut yhdessä jaksossa sarjoissa "Kodinpuolustaja", "Kampus Greek", "Todistettavasti syyllinen" ja "O.C.", sekä kahdesti sarjassa "Ruma Betty". "Muodon vuoksi" -sarjassa McCord näytteli Eden Lordia kuudessa jaksossa viidennellä tuotantokaudella. Vuoteen 2009 mennessä hän oli vieraillut sarjassa jo 12 jaksossa.


title: AnnaLynne McCord

text: Vuosina 2008–2013 McCord näytteli Naomi Clarkia nuortensarjassa "90210".


title: Ann Wilson

text: Ann Dustin Wilson (s. 19. kesäkuuta 1950 San Diego, Kalifornia, Yhdysvallat) on Heart-rockyhtyeen päälaulaja, huilun ja ajoittain myös kitaran soittaja. Häntä pidetään yhtenä parhaista naislaulajista rockmusiikin historiassa. Wilson on äänialaltaan sopraano.


title: Ann Wilson

text: Kun Ann oli lapsi, Wilsonien perhe muutti useasti, koska hänen isänsä oli merijalkaväen eversti. Perhe muutti lopulta vakituisesti Bellevueen lähelle Seattleä Washingtonissa. 1970-luvun alussa Ann liittyi bändiin, joka vaihteli nimeään ensin White Heartista Hocus Pocukseen, kunnes lopulta 1974 yhtye vaihtoi nimensä pysyvästi Heartiin. Samana vuonna yhtyeeseen liittyi Annin pikkusisar Nancy.


title: Ann Wilson

text: 1970-luvulla Wilson oli parisuhteessa Michael Fisherin kanssa, joka toimi Heartin managerina. Pian Annin sisar Nancy alkoi seurustella Michaelin pikkuveljen Roger Fisherin kanssa, joka toimi Heartin pääkitaristina. Molemmat pariskunnat johtivat yhtyettä ja vuonna 1979 kummatkin parisuhteet päättyivät. Ann sai tietää Michaelin rakastuneen toiseen naiseen, jolloin he päättivät suhteensa.


title: Ann Wilson

text:
Wilsonilla ei ole biologisia lapsia, mutta hän adoptoi tyttärensä Marien vuonna 1991 ja poikansa Dustinin 1998.
Wilson joutui lapsena ylipainonsa takia kiusatuksi. Hän kärsi ulkonäköpaineista 1970-luvulla ja näännytti itseään laihtuakseen. Wilsonille on tehty laihdutusleikkaus, jossa hänen vatsalaukkunsa suulle on asennettu ruokahalua hillitsevä kuristusside.


title: Sepp Puschnig

text: Sepp Puschnig (s. 12. syyskuuta 1947 Klagenfurt, Itävalta) on uransa päättänyt itävaltalainen jääkiekkoilija. Hän osallistui kolmiin talviolympialaisiin, 1964 Innsbruckissa, 1968 Grenoblessa ja jälleen Innsbruckissa 1976. Hänet kutsuttiin International Ice Hockey Federation Hall of Famen jäseneksi 1999.


title: Asymmetrinen synteesi

text:
Asymmetrinen synteesi eli epäsymmetrinen synteesi on kätisyydeltään samantyyppisten molekyylien tuotantoa. Se tapahtuu kiraalisten lähtöaineiden, apuaineiden tai katalyyttien avulla. Se tuottaa vain tai pääasiallisesti yhtä enantiomeeria. Epäsymmetrisellä synteesillä on merkitystä lääketieteessä, koska ihmisen solujen kemialliset toiminnot tapahtuvat useimmiten tietyn kätisyyden omaavilla molekyyleillä, ja luonnonainesynteesissä. Esimerkkinä E-vitamiinin synteesi.Asymmetrisessa induktiossa eri enantiomeerit muutetaan ensin eri diastereomeereiksi.
Koska eri diastereomeerit regoivat eri tavoin ja vauhdilla, voidaan tuottaa tietyssä ajassa ari määriä eri diastereomeeraja.


title: Palkkionmetsästäjä (albumi)

text: Palkkionmetsästäjä on 16. Suomessa ilmestynyt Lucky Luke -sarjakuva-albumi. Albumin on käsikirjoittanut René Goscinny ja piirtänyt Morris. Suomeksi se julkaistiin 1975 Heikki Kaukorannan ja Soile Kaukorannan suomentamana.


title: Palkkionmetsästäjä (albumi)

text:
Elliot Belt on palkkionmetsästäjä. Hän havitteli samaa konnaa, jonka Lucky Luke toimittaa vankilaan. Beltiä ihmetyttää Luken toimittaminen sheriffille ilman palkkiota. Hän ehdottaa yhteistyötä jossa he jakaisivat saaliin, mutta Luke ei suostu. Samaan aikaan Bronco Fortworthin ranchilla tapahtuu kummia. Broncon lempihevonen, Lord Washmouth III, on kadonnut. Bronco epäilee kaappaajaksi intiaani Tea Spoonia, jonka hän palkkasi huolehtimaan hevosesta. Lucky Luke päättää alkaa tutkia asiaa, mutta palkkionmetsästäjä-Belt sai tietää Broncon epäilyistä. Hän aikoo myös ottaa Tea Spoonin kiinni, palkkiota vastaan tietenkin. Belt menee intiaanireservaattiin, jossa Spoonin pitäisi asua. Hän jää kiinni, ja Lucky Luke vapauttaa hänet. Belt aikoo kerätä suuren määrän palkkionmetsästäjiä, jotta hän saisi Tea Spoonin kiinni. Lucky Luke yrittää puhua järkeä intiaaniheimon johtajalle, mutta jääkin itse kiinni. Tea Spoon vapauttaa hänet. He palaavat kaupunkiin, jossa intiaanit uhkaavat sotia kaupunkilaisia vastaan. Intiaanit lähtevät kuitenkin takaisin leiriinsä Lucky Luken ratsastaessa Tea Spoonin kanssa väliin. Yöllä kuitenkin tulipalo riehuu kaupungissa, jonka aikana Belt sieppaa Tea Spoonin. Beltin ryhmään keräämät palkkionmetsästäjät ovat kuitenkin liittoutuneet Beltiä vastaan. Riidan aikana Tea Spoon pakenee. Hän törmää Lucky Lukeen, ja he löytävät matkallaan kadonneen Lord Washmouth III:n. He palaavat kaupunkiin, jolloin Bronco Fortworthin vaimo kertoo päästäneensä Lord Wasmouthin vapaaksi. Tea Spoonin tuomio raukeaa ja Elliot Belt saa syytteen.
Albumin nimihenkilö, palkkionmetsästäjä Elliot Belt, on piirretty muistuttamaan piirtämisajankohdan suosittua lännenelokuvien näyttelijää Lee Van Cleefiä, joka esitti useimmiten roistoa.


title: Petäjäveden vaakuna

text: Petäjäveden kunnanvaakuna on suoraan kunnan nimeen viittaava nk. puhuva vaakuna. Aaltokoroa käytetään vaakunoissa viittaamaan veteen.


title: Petäjäveden vaakuna

text: Vaakunan on suunnitellut Olof Eriksson, ja se vahvistettiin käyttöön 12. helmikuuta 1963. Vaakunan selitys on ”hopeakentässä punaisen aaltokoroisen tyviön yläpuolella musta petäjä”.


title: Stellar Dawn

text: Stellar Dawn on Jagexin kehityksessä oleva tieteisfiktiivinen MMORPG-peli. Peli on Java-pohjainen internetselaimella pelattava peli kuten edeltäjänsä "RuneScape". "Stellar Dawn" tunnettiin aiemmin nimellä MechScape, mutta projekti lopetettiin ja uudelleennimettiin. Pelissä on neljä rotua, joilla jokaisella on eri ulkonäkö sekä taidot. Pelityypille harvinainen ominaisuus on mahdollisuus työskennellä toisen rodun kanssa yhdessä.


title: Smedjebackenin kunta

text: Smedjebackenin kunta () on Taalainmaan läänissä sijaitseva Ruotsin kunta. Maakuntajaossa se kuuluu Taalainmaahan. Kunnan keskustaajama on Smedjebacken.


title: Smedjebackenin kunta

text: Kunnan maapinta-ala on 947,95 neliökilometriä (1.1.2016) ja asukasluku 10 790 henkeä (31.12.2015).


title: Smedjebackenin kunta

text: Kunnan suurin työnantaja on teräsyhtiö Ovako. Smedjebackenissa on asunut metsäsuomalaisia.


title: Smedjebackenin kunta

text: Vuonna 2007 kunnassa oli 23,41 km² peltoa, joten saman ajankohdan maapinta-alaan vertaamalla saadaan peltojen osuudeksi 2,5 prosenttia kunnan maapinta-alasta.